text:
Mu Kagari ka Kabaye, Umurenge wa Nyamiyaga ho mu Karere ka Gicumbi niho habereye umuhango wo gutanga 'Cheque' y'amafaranga yatanzwe na MTN Rwanda, agenewe kuzamura umubare w'abagenerwabikorwa b'uyu mushinga.
Mu Kagari ka Kabaye, hari hateraniye bamwe mu bayobozi n'abakozi ba MTN Rwanda, Aba BRD, ab'ikigo cya EDCL, aba Sosiyete itanga ingufu z'imirasire y'izuba ya BBox, abayobozi b'umurenge ndetse n'abagenerwabikorwa.
Ndagijimana Florence wari uhagarariye umuyobozi w'umurenge wa Nyamiyaga, yatangiye yakira abashyitsi bakaba n'abafatanyabikorwa mu iterambere, ashimira byimazeyo ibigo na Sosiyete bigira uruhare mu kugeza ingufu z'imirasire y'izuba ku baturage ba Gicumbi.
Yavuze ko ari iby'agaciro gakomeye kubona abaturage bo mu murenge wa Nyamiyaga babona uburyo bwo gucana umuriro bahawe nk'inkunga, ashima abafatanyabikorwa badahwema gutekereza ku baturage.
Florence ushinzwe iterambere mu murenge wa Nyamiyaga
Rugamba Denis wari uhagarariye umuyobozi wa BDR yashimangiye ko igihugu gifite intego yo kuzageza ingufu zitanga urumuri ku baturage bose bitarenze mu mwaka wa 2024, bityo ashimira abaterankunga bakomeje gushyigikira uwo muhigo.
Yashimiye by'umwihariko MTN Rwanda yatanze inkunga itubutse igamije kongera umubare w'abafatanyabikorwa, ndetse anashyikiriza impano y'ishimwe Alain Numa wari uhagarariye umuyobozi wa MTN Rwanda.
Rugamba Denis
Vuningoma Gratien wari uhagarariye umuyobozi mukuru wa EDCL na we yashimiye MTN Rwanda yatanze inkunga, anashimangira ko ingufu zitanga urumuri zigira akamaro kanini.
Yagize ati "Muzabibonera no ku musaruro w'abanyeshuri, ubundi umwana ava ku ishuri, yabanza gukora imirimo bugahita bwira ntabone uko asubira mu masomo ariko iyo hari umuriro abona igihe cyo gusubiramo bityo no gutsinda ku ishuri bikiyongera."
Vuningoma Gratien wo muri EDCL
Alain Numa wari uhagarariye umuyobozi mukuru wa MTN Rwanda, yavuze ko MTN Rwanda ari ikigo giha abanyarwanda Serivisi zinoze z'itumanaho ariko kandi kikanajyana na gahunda z'iterambere ry'abaturage.
Aganirira abari bateraniye ku ishuri rya Kabaya, yagize ati "Mu mafaranga muduha ya Serivisi tubagezaho, dukuramo amwe tukayakoresha mu bikorwa biteza imbere abaturage n'igihugu muri rusange. Ni muri urwo rwego twashyizeho iyi nkunga ngo izazamure umubare w'abagenerwabikorwa bazagerwaho n'ingufu."
Alain Numa wari uhagarariye umuyobozi wa MTN Rwanda
MTN Rwandacell Plc (MTN Rwanda) yihariye 64.6% ku isoko ry'itumanaho, ikorera mu Rwanda kuva mu mwaka wa 1998, aho ikomeza gushora imari mu kwagura no kuvugurura imiyoboro yayo uko ibihe bisimburana hagamijwe kunoza serivisi igeza ku baturarwanda. Â
Uretse serivisi zo guhamagaza Telephone itanga, MTN Rwanda ifite serivisi zikoreshwa na benshi mu kwishyura, kuzigama, kohereza, kubitsa, kwakira ndetse no kugurizwa amafaranga, ari zo; Mobile Money, MoMoPay na MoKash Loans.
Mu bikorwa bigamije iterambere ry'abaturage, MTN Rwanda itera inkunga ibijyanye no kugeza amazi n'ingufu ku baturarwanda, itanga ubufasha butandukanye ku batishoboye, iba umufatanyabikorwa muri gahunda zitandukanye za Leta n'ibindi.
MTN Rwanda yatanze Cheque
Bamwe mu baturage bashyikirijwe ibikoresho bitunganya ingufu z'imirasire y'izubaÂ
MTN Rwanda yahawe impano y'ishimwe
Source : https://inyarwanda.com/inkuru/118612/mtn-rwanda-yatanze-inkunga-yagera-muri-miliyoni-10-frw-muri-canachallenge-118612.html


c: text/html

text:
Amasomo ku wa 8 Nzeri:
IVUKA RYA BIKIRA MARIYA MUTAGATIFU
Kuwa 8/9/2017
ISOMO RYA MBERE
Bashobora guhitamo rimwe muri aya masomo uko ari abiri:
Isomo ryo mu gitabo cy’Umuhanuzi Mika (Mik 5, 1-4a)
Uhoraho avuze atya : 1Wowe Betelehemu Efurata, uri mutoya cyane mu miryango ya Yuda, ariko iwawe nzahavana ugomba gutegeka Israheli ; inkomoko ye ni iyo hambere, mu bihe bya kera cyane. 2Ni cyo gituma Uhoraho azabatererana kugeza igihe ugomba kubyara azabyarira, maze udusigisigi tw’abavandimwe be dusange Abayisraheli. 3We rero azemarara, aragire ubushyo bwe, abikesheje ububasha bw’Uhoraho n’ubuhangange bw’izina ry’Imana ye. Icyo gihe bazashinga imizi kuko azakomera, akanategeka kugera ku mpera z’isi. 4aNi we ubwe uzazana amahoro !
Isomo ryo mu ibaruwa Mutagatifu Pawulo Intumwa yandikiye Abanyaroma (Rom 8, 28-30)
Bavandimwe, 28tuzi ko byose bihira abakunda Imana, ari bo yihamagariye ku bwende bwayo. 29Abo yamenye kuva kera yanabageneye guhabwa isura y’Umwana wayo, ngo abe umuvukambere mu bavandimwe benshi. 30Abo yabigeneye kandi, abo ngabo yarabahamagaye ; abo yahamagaye kandi, abo ngabo yabahaye kuba intungane ; abo yahaye kuba intungane, abo ngabo yanabahaye ikuzo.
INDIRIMBO (Izayi 61, 10abcd, 11 ; 62, 1, 2, 3)
Inyik/ Ndasabagizwa n’ibyishimo mu Mana, Umwami wanjye.
Ndasabagizwa n’ibyishimo muri Uhoraho,
umutima wanjye uhimbajwe n’Imana yanjye,
kuko yanyambitse umwambaro w’umukiro,
akansesuraho umwitero w’ubutungane.
Uko ubutaka bumeza imbuto zabwo,
n’ubusitani bugakuza icyo bwabibwemo,
ni na ko Uhoraho azameza ubutungane n’ibisingizo,
imbere y’amahanga yose.
Sinzigera ntererana Siyoni,
sinzareka guhihibikanira Yeruzalemu,
kugeza ubwo ubutungane bwayo butangaje nk’icyezezi,
n’umukiro wayo ukakirana nk’urumuri.
Bityo amahanga azabone ubutungane bwawe,
abami bose babone ikuzo ryawe.
Nuko bazakwite izina rishya,
rizatangazwa n’Uhoraho.
Uzamera nk’ikamba ribengerana mu kiganza cy’Uhoraho,
nk’igisingo mu ntoki z’Imana yawe.
IBANGONDIRIMBO RIBANZIRIZA IVANJILI
Alleluya Alleluya.
Duhimbaze ivuka rya Bikira Mariya :
muri we, umumero washibutse ku gishyitsi cya Yese,
Imana yacu yaduhereye umugisha muri we.
Alleluya.
IVANJILI
+ Intangiriro y’Ivanjili ntagatifu uko yanditswe na Matayo (Mt 1, 1-16.18-23)
1Dore igitabo cy’amasekuruza ya Yezu Kristu, umwana wa Dawudi, mwene Abrahamu. 2Abrahamu yabyaye Izaki, Izaki abyara Yakobo, Yakobo abyara Yuda n’abavandimwe be, 3Yuda abyara Faresi na Zara kuri Tamara, Faresi abyara Esironi, Esironi abyara Aramu. 4Aramu abyara Aminadabu, Aminadabu abyara Nahasoni, Nahasoni abyara Salimoni. 5Salimoni abyara Bowozi kuri Rahabu, Bowozi abyara Yobedi kuri Ruta, Yobedi abyara Yese, 6Yese abyara umwami Dawudi.
Dawudi abyara Salomoni ku mugore wa Uriya, 7Salomoni abyara Robowamu, Robowamu abyara Abiya, Abiya abyara Asa, 8Asa abyara Yozafati, Yozafati abyara Yoramu, Yoramu abyara Oziyasi, 9Oziyasi abyara Yowatamu, Yowatamu abyara Akazi, Akazi abyara Ezekiyasi, 10Ezekiyasi abyara Manase, Manase abyara Amoni, Amoni abyara Yoziyasi, 11Yosiyasi abyara Yekoniyasi na barumuna be, igihe bajyanwa bunyago i Babiloni.
12Ijyanwa bunyago ry’i Babiloni rirangiye Yekoniyasi abyara Salatiyeli, Salatiyeli abyara Zorobabeli, 13Zorobabeli abyara Abiyudi, Abiyudi abyara Eliyakimu, E1iyakimu abyara Azori, 14Azori abyara Sadoki, Sadoki abyara Akimu, Akimu abyara Eliyudi, 15Eliyudi abyara Eleyazari, Eleyazari abyara Matani, Matani abyara Yakobo, 16Yakobo abyara Yozefu, umugabo wa Mariya ari we wabyaye Yezu witwa Kristu.
Iyo ni Ivanjili Ntagatifu

robotstxt: allowed

filter: keep


text:
Uyu musore witwa Ngirababyeyi wari uzwi ku izina rya Ndiyeranja, biravugwa ko yishe nyina witwa Mugengarugo Epiphanie tariki 5 Nzeri 2022.
Amakuru abaturanyi ba Mugengarugo bahawe n'umwe mu bana be avuga ko, uyu Ndiyeranja mbere y'uko yica nyina yabanje gutuma mushiki we kuri butike kugura umuceri.
Bati :' Mushiki we yatubwiye ko musaza we Ndiyeranja yaje mu rugo atuma ako gashiki ke umuceri ku muhanda, agarutse asanga mu nzu nini babagamo na nyina harimo amaraso menshi, abajije musaza we Ndiyeranja amubwira ko ayo maraso ari ay'urukwavu. Yaje kongera kumutuma ku muhanda agarutse asanga amaraso yayahanaguye ahita akinga iyo nzu nini babagamo aragenda maze we na musaza we wundi bakurikirana bajya kuryama mu nzu yo mu rugo bategereza ko agaruka baramuheba'.
Umunyamabanga Nshingwabikorwa w'Umurenge wa Nyange, Niyibaha Thomas, yabwiye Kigali Today ko Ngirababyeyi yavukanaga n'abana batatu, ari na we mukuru ufite imyaka 26, agakurikirwa n'umuhungu ufite imyaka 17 ndetse n'umuhererezi w'umukobwa ufite imyaka 14 y'amavuko.
Gitifu Niyibaha avuga ku ifatwa rya Ngirababyeyi wari umaze igihe ashakishwa n'inzego zishinzwe umutekano, yagize ati :'mu gitondo cyo ku wa Gatandatu i saa mbili n'igice, nibwo Polisi, DASSO, Irondo n'inzego z'ibanze bafashe uwitwa Ngirababyeyi bakunda kwita Ndiyeranja w'imyaka 26 y'amavuko'.
Akomeza agira ati :'Ngirababyeyi yahise afungirwa kuri Sitasiyo ya RIB Nyange, aho batangiye iperereza akaba na we yiyemerera icyaha avuga ko hari amafaranga nyakwigendera yari amubikiye yamwimye'.
Gitifu avuga ko uwo muryango wabaga mu cyiciro cya mbere cy'ubudehe ukaba wafashwaga n'inzego z'ubuyobozi , dore ko nyakwigendera yashyinguwe n'inzego z'ubuyobozi ndetse n'abaturage, akongeraho ko abo bana bazakomeza kwitabwaho n'ubuyobozi mu nkunga y'ingoboka ndetse hakurikizwe amategeko mu kubafasha.
Source : http://www.ukwezi.rw/1-1/Amakuru-anyuranye/article/AMAHANO-Ngirababyeyi-w-i-Ngororero-yishe-nyina-amujugunya-mu-musarani-Haravugwa-amafaranga


text:
Rubavu: 11 mu bitabiriye ArtRwanda Ubuhanzi bemerewe gukomeza
Amarushanwa yo guhitamo abanyempano bazahagararira Intara y’Iburengerazuba muri ArtRwanda Ubuhanzi, yabereye i Rubavu ku wa 23 Kanama 2022, abanyempano 11 mu bayitabiriye 40 bo mu Turere twa Nyabihu na Ngororero, nibo batsinze bemererwa gukomeza.
Hagendewe ku mibare y’abitabiriye mu Karere ka Nyabihu, hiyandikishije 24 hitabira 21, hatsinda abanyempano 7, mu gihe mu Karere ka Ngororero hiyandikishije 25 ariko hitabira 19 hatsinda bane, abatsinze bazakomeza bose baba 11.
Icyiciro cyo guhitamo abanyempano bazahagararira Intara y’Iburengerazuba kizakomeza mu Turere tugize iyo ntara, icyakora abanyempano bitabiriye bavuga ko byari biteguwe neza haba kwakirwa, kugaragaza impano kwabo no guhabwa amanota aho utambutse y’akanama nkemurampaka akabona yego enye muri esheshatu atambuka.
Kagoyire Olive ufite ubumuga bwo kutumva no kutavuga yitabiriye irushanwa, amurika ubugeni ndetse atungura abatanga amanota bamutora bose.
Kagoyire yatangaje ko yishimiye kuba yatsinze, ndetse avuga ko ashima Leta iha amahirwe abafite ubumuga.
Agira ati "Mbere abafite ubumuga ntibitabwagaho, ubu duhabwa amahirwe yo kugaragaza icyo dushoboye, natsinze nishimye kandi nzakomeza kwitwara neza."
Mico Temperance wagaragaje impano yo kubyina, yabonye amanota ane kuri atandatu amuhesha amahirwe yo gutambuka, avuga ko azakomeza irushanwa kugeza atsinze kuko yifuza kugaragaza ko u Rwanda rufite abanyempano bashoboye.
Agira ati "Twasanze biteguye neza, birenze uko twabitekerezaga, gusa tuzakomeza kwitegura dutsinde icyiciro gikomeza ndetse tugaragaze ko u Rwanda rufite abanyempano bashoboye."
Murenzi Joel, umuhuzabikorwa mu kongerera ubushobozi urubyiruko mu muryango wa Imbuto Foundation, yabwiye Kigali Today ko batunguwe n’impano zabonetse mu Ntara y’Iburengerazuba.
Ati "Iyi Ntara ifite abanyempano benshi harimo abafite ubutumwa bwahindura umuryango nyarwanda, harimo abafite imivugo, ubugeni, indirimbo ndetse twabonye abanyempano mu bafite ubumuga, kandi bafite impano zitangaje twizera ko bazakomeza kwigaragaza."
Murenzi yatangaje ko abanyempano baboneka ko bashoboye batorwa kandi abazatsinda bazahurizwa ku rwego rw’igihugu ndetse bemerere abantu kuza kureba, mu gihe gutora mu Ntara biri kuba mu muhezo.
Ati "Twifuje ko abakemurampaka mu Ntara bakora bisanzuye, ntabwo hano hari abafana ariko turizeza abana b’abanyempano ku rwego rw’igihugu bizaba byemewe kwinjira."
Murenzi avuga ko intego za ArtRwanda Ubuhanzi ari ugufasha abanyempano bari mu tugari, mu mirenge kumenyekana kandi bagafashwa kugaragaza impano zabo, bikabaviramo kubatunga.
Amarushanwa ya ArtRwanda Ubuhanzi, atanga amahirwe ku rubyiruko rufite impano rugahabwa amahirwe yo guteza imbere ibihangano byabo bikavamo akazi kabahemba.
Abatsinze ArtRwanda Ubuhanzi bahabwa ubumemyi mu gihe cy’umwaka, bubafasha gutegura no gutunganya ibihangano byabo no kumenya uko babyamamaza bakabicuruza, bashyiriweho inzu babicururizamo ndetse bashinze ibigo by’umucuruzi 11 byinjiza miliyoni 80 bitanga akazi ku bantu 400.


text:
Abaturiye Pariki y’Ibirunga barishimira iterambere yabagejejeho
Abaturage baturiye Pariki y’Ibirunga bavuga ko yabateje imbere mu bijyanye n’ubukungu ndetse no mu mibereho myiza.
Tariki ya 02 Nzeri 2022 ubwo abaturage bari babukereye biteguye abashyitsi baje kwita izina abana b’ingagi 20, abo baturage bagaragaje ko guturira Pariki y’Ibirunga byabateje imbere.
Mukabizimungu Athanasie, umuyobozi wa Koperative Imbere Heza mu Karere ka Burera ibungabunga ibidukikije, yavuze ko amafaranga yinjira mu gihugu azanywe na ba mukerarugendo agera no ku muturage.
Ati “Ubu hari Koperative itwaza ba Mukerarugendo imizigo igihe bagiye gusura Ibirunga. Icyo gihe avugana n’umutwaza akamuhemba amadolari. Hari abahembwa amadolari 20, cyangwa amadolari 30 kuzamura kugeza ku madolari 40. Hari n’abahembwa arenze ayo bitewe n’uwo yatwaje n’icyo bumvikanye kumuhemba”.
Niyigena Angelique, umwe mu rubyiruko rwo mu Karere ka Rubavu rutwaza ba mukerarugendo, agaragaza ko guturira iyi pariki ari iby’agaciro kanini kuko nibura buri kwezi akorera amafaranga y’u Rwanda asaga ibihumbi 200.
Aba baturage bose bavuga ko guturira Pariki ari imwe mu nzira yo guca ukubiri n’ubukene kuko byababereye igisubizo cyo kwihangira umurimo, baca ukubiri n’ubukene.
Ndacyayisenga Venuste, umuyobozi wa Koperative y’urubyiruko rutwaza ba mukerarugendo muri Pariki y’Igihugu y’Ibirunga, avuga ko, uretse kuba umurimo bakora warafashije abanyamuryango bose kwiteza imbere, ngo banashoboye kuzigamira ejo hazaza.
Ati “Guturira Pariki byaduhinduriye ubuzima kuko usanga iyo ba mukerarugendo baje usanga amahoteli aduhahira ibiribwa byacu noneho umusaruro wacu ukagurwa ku bwinshi”.
Uretse amafaranga uru rubyiruko rukura mu guherekeza abatemberera Pariki y’Igihugu y’Ibirunga, rufite n’ibikorwa by’ubudozi (atelier) bakesha inkunga rwahawe n’Urwego rw’Igihugu rw’Iterambere RDB, binyuze muri gahunda yo gusangiza abaturiye za pariki, inyungu ziva mu bukerarugendo.
Uwingeri Prosper, umuyobozi wa Pariki y’Ibirunga, avuga ko abaturiye Pariki bamaze kugerwaho n’inyungu y’ibivuye muri Pariki, kuko ubu nta ba rushimusi bakijya kwica inyamaswa ndetse abahaturiye ntibakijya guhinga hafi ya Pariki.
Uwingeri avuga ko amafaranga Pariki yinjije, umuturage agenerwamo 10% rijya mu bikorwa remezo birimo imihanda, amavuriro, amazi meza, amashuri n’ibindi byose bimuteza imbere.
Ati “Abahoze bangiza ibidukikije babaye abafatanyabikorwa ubu twese twishimiye ko tubasha kubungabunga Pariki y’Ibirunga abana b’ingangi bakinjiza amadovize”.
Uwingeri avuga ko kuva hatangira gahunda yo kwita amazina Ingagi mu mwaka wa 2005 bari bafitemo imiryango 8 gusa ariko ubu muri Pariki y’ibirunga harimo imiryango ikurikiranwa umunsi ku wundi igera kuri 380.
Ibikorwa by’ubukerarugendo kandi byateje imbere Akarere ka Musanze kuko ubu gafite Hoteli zigera muri 5 zakira ba Mukerarugendo igihe baje mu bikorwa byo gusura ingagi.
Reba umuhango wo Kwita Izina muri iyi video:


text:
Yifashishije Zaburi ya 92, 15 igira iti “No mu busaza bwe aba acyera imbuto, aba acyuzuyemo ubuzima n’ubutohagire”.
Papa Francis avuga ko ari inkuru nziza ya nyayo ashobora gutangariza isi kuri uyu munsi hizihizwa ku nshuro ya kabiri umunsi mpuzamahanga wa ba sogokuru, ba nyogokuru n’abageze mu zabukuru.
Ati “Iyo nteruro iragana mu kinyuranyo cy’icyerekezo cy’ibitekerezo by’abatuye isi ku bantu bageze muri iki kigero, ndetse n’imyifatire iranga bamwe muri twebwe, abageze mu zabukuru, tugenda dutakaza icyizere kandi twumva ko nta cyiza dutegereje mu minsi dusigaje yo kubaho”.
Papa Francis avuga ko abantu benshi batinya ubusaza, babubona nk’indwara ikwiye kwirindwa mu buryo bwose bushoboka. Hari n’abatekereza ko badashinzwe abageze mu zabukuru ndetse ko bagomba gushyirwa ukwabo kure hashoboka, nko mu nzu cyangwa mu bigo bibitaho, bikabarinda kugira aho bahurira n’amaganya yabo.
Ati “Uwo ni wa muco wo kujugunya, niya mitekerereze idutera kwibwira ko dutandukanye n’abakene n’abanyantege nke baturimo, tukumva ko ntaho duhuriye n’ibibazo byabo”.
Nyamara, ibyanditswe bitagatifu si ko bibibona. Bibiliya yigisha ko kuramba ari umugisha kandi ko abasaza atari umwanda tugomba kwikiza, ahubwo ari ibimenyetso nyabuzima byerekana ineza y’Imana itanga ubuzima busagambye. Hahirwa inzu ituwemo n’umuntu ugeze mu zabukuru! Hahirwa umuryango wubaha abawo.
Ubutumwa bwe bugaragaza ko umuntu ugeze mu zabukuru aba agomba kwitabwaho buri munsi kandi agafashwa mu mibereho ye ya buri munsi.
Ati “Abageze mu zabukuru bakwiye kwitabwaho mu buryo bwose, haba ku buryo bw’umubiri bahabwa ibyo kwambara n’ibyo kurya ndetse no mu buryo bwa Roho, kuko baba bakeneye kwegera Imana. Abihayimana basabwa kubegera bakabaha amasakaramentu yose, banabafasha kwitabira imihango mitagatifu ya Liturugiya”.
Nuko isengesho rya zaburi rigatumbagira mu bicu rigira, riti « Ntunyibagirwe ngeze mu zabukuru, ngo untererane imbaraga zincika » (71, 9). Nyamara ni iyo zaburi nyine yerekana ukuntu Nyagasani atahwemye kubana natwe mu bihe bitandukanye by’ubuzima bwacu, iduhamagarira gukomeza kwizera.
Ubusaza n’umusatsi wera nibiza, Imana ikomeza kuduha ubuzima kandi ntizemera ko tuganzwa n’ikibi. Nituyizera tuzabona imbaraga zo kuyihunda ibisingizo (reba imirongo ya 14-20) kandi tuzavumbura ko gusaza atari ugutakaza agaciro k’umubiri bisanzwe byonyine cyangwa ukuyoyoka kw’iminsi tutasubiza inyuma, ahubwo ko ari n’impano yo kuramba. Gusaza si igihano, ahubwo ni umugisha !
Abicishije ku rubuga rwa Twitter, Nyiricyubahiro Antoine Cardinal Kambanda, yifurije Abasheshe akanguhe umunsi mwiza.
Ati “Umunsi mwiza w’Abasheshe akanguhe, ba sogokuru na ba nyogokuru. No mu bukambwe bwabo bakomeza kwera imbuto, Zab 92,15 ubupfura n’ubumuntu”.
Kiriziya Gatolika nayo yizihiza uyu munsi w’Abasheshe Akanguhe ndetse ikagira uruhare mu kubitaho ibicishije mubikorwa by’urukundo bikorwa na Caritas byo gufasha abatishoboye, abakene, imfubyi n’abapfakazi.
Ati “ Kubera iyo mpamvu, tugomba kwiyitaho ubwacu no kwiga kuba ingirakamaro mu busaza ndetse no mu mibereho ya roho mu kubungabunga ubuzima bwa roho binyuze mu gushishikarira gusoma ijambo ry’Imana, mu isengesho rya buri munsi, guhabwa amasakaramentu no kugira uruhare mu mihimbazo ya Liturujiya”.
Papa Francis asaba abantu gufasha abakuze kugirana umushyikirano n’ImanaKandi, usibye umushyikirano dufitanye n’Imana, dukwiye no kunoza umubano n’abandi: mbere na mbere, abana, abuzukuru, abo tugomba kubahunda urugwiro rwuje kubitaho cyane; kimwe n’abakene n’abababaye, abo tugomba kubaba hafi mu bikorwa bifatika byo kubafasha no mu isengesho. Ibi byose bizadufasha kutabaho nk’indeberezi mu mibereho y’isi, kutanyurwa no kurebera ku mabaraza y’inzu zacu, kutanyurwa no kuguma ku idirishya. Turasabwa ahubwo kuzibura ibyumviro byacu kugira ngo tumenye ko Nyagasani aturi hafi, tuzamera nk’« umuzeti watohagiye mu Ngoro y’Imana » (Zab 52, 10), tuzaba umugisha ku batuye hafi yacu. Ubusaza si igihe cy’impfabusa, aho tugomba kuguma mu kiruhuko tukareka gutera imbere, ahubwo ni igihe dushobora gukomeza kwera imbuto: ubutumwa bushya buradutegereje kandi bukaduhamagarira kureba ejo hazaza. « Imyumvire yihariye bamwe muri twe, abasaza, dufite ku bigomba kwitabwaho, ibitekerezo n’ibimenyetso by’urukundo bitugira abantu, igomba kongera kuba umuhamagaro wa benshi. Kandi byaba ikimenyetso cy’urukundo abageze mu zabukuru bafitiye ibisekuru bizaza ». Bavandimwe mugeze mu zabukuru, iyi ni yo ntwererano yacu ku mpinduramatwara y’ubugwaneza mbashishikariza, impinduramatwara mu bya roho itarangwamo amakimbirane. Nimugaragaze uruhare rwanyu.


text:
Alubumu Itwikiriye Ubuhanzi Haezer azwiho amajwi akomeye ya bass, epic breaks hamwe ningaruka nziza. Ubwoko bwamajwi asohoka nkumuziki wimbyino ugana imbere, ariko iyo ugenzuye neza cyangwa ukumva uzatangira kuvumbura ibice byinshi byumurongo mubicuruzwa byarangiye. Kubitekerezo byo guhanga no gushyira mubikorwa ikibazo cyari ukwigana uburambe bwamajwi azwi nka Haezer. Uburyo bwubuhanzi ntabwo aribwo buryo busanzwe bwo kubyina imbyino, bityo bigatuma Haezer aba ubwoko bwe.
Izina ry'umushinga : Haezer , Izina ryabashushanya : Chris Slabber, Izina ry'abakiriya : CS Design & Illustration.
Igishushanyo kidasanzwe nuwatsindiye igihembo cya platine mugikinisho, imikino nibirori byo gushushanya ibicuruzwa. Ugomba rwose kubona ibihembo bya platine byegukana ibishushanyo mbonera bya portfolio kugirango umenye ibindi bikinisho byinshi bishya, bishya, byumwimerere kandi bihanga igikinisho, imikino nibikorwa byo gushushanya.


text:
1. Tewofilo we: Muri cya gitabo cya mbere nanditse ibyo Yesu yabanje gukora no kwigisha byose,
2. kugeza ku munsi yazamuriwe mu ijuru amaze gutegeka intumwa yatoranije, azitegekesha Umwuka Wera.
3. Amaze kubabazwa ababonekera ari muzima, atanga ibimenyetso byinshi, agumya kubabonekera mu minsi mirongo ine avuga iby’ubwami bw’Imana.
4. Nuko abateraniriza hamwe, abategeka kutava i Yerusalemu ati “Ahubwo murindire ibyo Data yasezeranije, ibyo nababwiye:
5. kuko Yohana yabatirishaga amazi, ariko mwebweho mu minsi mike muzabatirishwa Umwuka Wera.”
6. Nuko bamaze guterana baramubaza bati “Mbese Mwami, iki ni cyo gihe wenda kugaruriramo ubwami mu Bisirayeli?”
7. Arabasubiza ati “Si ibyanyu kumenya iby’iminsi cyangwa ibihe Data yagennye, ni ubutware bwe wenyine.
8. Icyakora muzahabwa imbaraga Umwuka Wera nabamanukira, kandi muzaba abagabo bo kumpamya i Yerusalemu n’i Yudaya yose n’i Samariya, no kugeza ku mpera y’isi.”
9. Amaze kuvuga atyo azamurwa bakimureba, igicu kiramubakingiriza.
Icyo twaremewe ni uguhimbaza Umuremyi wacu. Ba sogokuruza bamaze guhusha iyo ntego nibwo birukanwe mu ngobyi bari bararemewe. Ubusabane bwabo n’Imana bwari bupfuye. Ibyishimo by’umuntu byuzuye biboneka iyo asabana n’Imana. Ubuze ubwo busabane aba ari nk’upfuye ahagaze.
Imana ntiyarekeye aho, yagiye ishaka aho yakongera guhurira n’umuntu. Nibwo yategetse Mose kubaka ihema ari naryo bashyize i Shilo bamaze kugera i Kanani. Niho bayisengeraga, niryo ryari ikimenyetso cy’ukuba kwayo hagati muri bo kuko ryarimo isanduku y’Uwiteka. Iryo hema niryo ryasimbuwe n’ihema rya Dawidi, ryo rikaba ryari rifite umwihariko ko Isanduku y’Uwiteka itari igikingirijwe n’umwenda, rubanda baramyaga Imana bayitegeye. Hakurikiyeho insengero zinyuranye zaje nyuma y’urwa Salomo rwasubiye kwigiza Isanduku y’Isezerano kure, aho umutambyi mukuru yageraga rimwe mu mwaka. Ariko umugambi w’Imana ni ukubana n’abantu bayo bya bugufi. Umuhanuzi Amosi yawuhishuriweho avuga ko ku munsi w’Uwiteka azegura ihema rya Dawidi ryaguye kandi akica ibyuho byaryo. (Amosi 9:11).
Igihe cy’agakiza gisohoye, Imana yaje mu ishusho y’umuntu, ibana n’abo yaremye. Ubusabane bushyitse bwari butangiye, ariko busohora neza Yesu amaze gutsinda urupfu akanasubira mu ijuru kutwoherereza Umufasha. Mbere yo gusubira kwa Se, Yesu yadushyize mu biganza by’Imana kuko yari adusigiye umurimo wo kuyihimbariza mu isi kandi tutari abayo.(Yohana 17).
Hari ibyo kumenywa n’umuntu ushaka gusohoza iyi mpamvu nyamukuru y’ukubaho kwe:
Kwizera
Impamvu Yesu amaze kuzuka yongeye gufata iminsi mirongo ine yo kugenda yihishurira abigishwa be, kwari ukugira ngo abagarure kuko bari barahabijwe n’ubwoba. Mu bwoba ni kure y’ubusabane n’Imana. Ubwoba bwabibagije ko yari yarasezeranye ko azazuka. Utakaje kwizera aba abuze urufatiro rw’ibindi byose bigize agakiza. Kwizera niko kutumenyesha ko ibigaragara byaremwe mu bitagaragara, bityo tukarenza amaso ibigaragara. Udafite kwizera ashishikazwa no kuvoma amazi ntiyite ku isoko akomokamo. Kuramya Imana nyabyo si ugutinda ku gitangaza ubwacyo, ahubwo ni ukwerekeza amaso aho gikomoka. Ku Nyanja Itukura, Imana yatangajwe no kubona ko Mose wari warayihishuriwe nawe atatse kimwe n’abo ayoboye. Imana yo kwizerwa kandi itagira ikiyinanira yo ntikangwa n’inyanja. Twebwe ntitureba ku biboneka kuko ari iby’igihe gito. (2 Abakorinto 4:18).
Kurindira
Ni umurimo usaba gutegereza no kwihangana. Iyo unaniwe gutegereza utakaza byose, n’icyo wifuzaga ntukigereho. Niko byari byagendekeye Petero n’abamukurikiye bibagiwe ko Yesu yari yarabagize abarobyi b’abantu, bigendeye barara baroba bacyesha ijoro ntacyo bafashe. Nyamara Yesu yari afite ibyo bakeneye kuko ahabasanze niwe wabagaburiye. Iyo twakiriye Yesu, byose ntibihita bikemuka, haba hari urugendo rwo kugenda duhinduka kandi bidusaba kumenya kubaha uwaduhamagaye turindira. Marayika ageze kuri Daniyeli wasengeraga ubwoko bwe n’igihugu cye yamubwiye ko ugusenga kwe kumvikanye kuva ku munsi wa mbere kandi igisubizo kikaza ubwo. Ariko iyo minsi igera kuri makumyabiri n’umwe akaba yari yatindijwe n’umutware w’ubwami bw’u Buperesi. Si uko Imana ari inyantege nke, ahubwo ni uko iba igitegura aho tuzaba turi n’uko tuzaba tumeze mu gihe twamaze kubishyikira.
Guhabwa imbaraga z’Umwuka Wera.
Ubusabane n’Imana ntibushoboka rwose mu mubiri. Hakenewe kwinjira mu isezerano ry’Imbaraga z’Umwuka Wera. Iyo bitaba ibyo, kubana na Yesu imyaka igera kuri itatu yose kwari kuba guhagije ngo Petero ahinduke umugabo nyamugabo wo guhamya ibye. Nyamara uwari wamwihakanye imbere y’umuja ni nawe wamuhamije imbere y’abamwishe n’abatware nyuma yo kuzihabwa.
Kumenya umumaro w’Umwuka Wera.
Umwuka Wera si uw’amateka, ni ubuzima buhoraho. Uko ab’itorero rya mbere bahuraga banasangira ibyabo, bamanyaguraga umutsima kandi bakongera kuzuzwa. Ibyo abasha gukora ni ibyo twumvise n’ibindi byinsi tutarabona. Niwe uhindura umuntu kuba umuhamya nyawe. Umuhamya w’ukuri ni usubira mu byo yavuze ejo kuko Umwuka ubimuvugisha adahinduka, ndetse akaba yanabipfira. Kubw’imbaraga ze abari ab’intege nkeya nka Petero bemeye kwicwa urw’agashinyaguro. Sitefano aterwa amabuye ari nako asabira abayamutera kandi ntiyacogora guhamya kugeza aho yahishuriwe Yesu ahagurutse kumwakira.
Ntituzabasha kuramya Imana niba dukomeje kwikiriza intero y’ubwihebe bw’isi. Iradushaka mu busabane nayo. Kubw’Umwuka Wera w’Imana, ubuzima bwacu bube umuhamya w’agakiza. Amen!
[email protected]


text:
1. Kora icyerekezo gisobanutse ku bakiriya bawe
Intambwe ya mbere mu bikorwa byo kongera ikigero cy’ibyishimo by’abakiriya ni ukugira icyerekezo gisobanutse kandi gishingiye ku bakiriya. Iki cyerekezo n’abakozi bawe bagomba kuba bacyumva neza. Inzira yoroshye yo gusobanura icyerekezo ni ugukora urutonde rw’amagambo akora nk’amahame ngenderwaho. Urugero: guca bugufi no kwakira impinduka, Serivisi y’agahebuzo niyo ntego, Umurabyo uratinda, Umukiriya ni umwami,….
Aya mahame namara gukurikizwa, azayobora imyitwarire y’ikigo cyawe. Buri muntu ugize ikigo cyawe agomba kumenya aya mahame mu mutwe kandi agomba kwinjizwa mu bice byose by’amahugurwa n’iterambere by’abakozi.
2. Sobanukirwa n’abakiriya bawe abo ari bo
Niba ikigo cyawe cyumva neza ibyo umukiriya akeneye kandi ashaka, ubwo bivuga ko washoboye bashoboye guhuza no kwiyumvisha ibihe abakiriya bawe bahura nabyo. Uburyo bumwe bwo kubikora ni ukugabanyamo abakiriya bawe ibice ku buryo ukora imyirondoro y’abakiriya bawe muri buri gice. Gerageza guha buri muntu izina na kamere. Urugero, Anne afite imyaka 35; akunda ikoranabuhanga rishya kandi azi ubuhanga buhagije kugira ngo akurikire amashusho wenyine, mu gihe John w’imyaka 42 ashobora gukurikiza gusa amabwiriza asobanutse ku rubuga.
Mu gukora imyirondoro y’abakiriya, itsinda ryanyu rishinzwe abakiriya rishobora kumenya abo aribo no kubumva neza. Ni intambwe y’ingenzi mu guhinduka ikigo cyubakiye ku bakiriya rwose.
3. Kora ku marangamutima y’umukiriya
Hari imvugo igira iti ikibazo " si ibyo uvuga ahubwo ni uburyo ubivuga ”
Reka tubyumve neza, Ibyishimo by’abakiriya bigerwaho mu gihe umwe mu bagize itsinda ryanyu akora ku marangamutima hagati ye n’umukiriya.
Urugero: Niba ikigo cyawe gicuruza inkweto kuri murandasi noneho umukiriya agatinda nko kugarura cyangwa gusubiza inkweto kubera ko nyina yitabye Imana.
Ese ikigo cyawe cyakora iki mu bihe nkibi?
Ikigo cyawe kikibimenya cyakagombye wenda guhita cyohereza umukozi wacyo akajya kuzana izo nkweto aho kugira ngo wa mukiriya ariwe uzizanira kandi nta kiguzi. Si ibyo gusa kuko ikigo gishobora no koherereza uwo mukiriya indabyo cyangwa urupapuro rwihanganisha uwo mukiriya.Iby byose bishobora gukorwa ni n’itsinda rishinzwe abakiriya.
Dukurikije ubushakashatsi bwa Harvard Business Review buherutse gukorwa bwiswe “Ubumenyi bushya bw’amarangamutima y’abakiriya”, bwagaragaje ko abakiriya bakiranywe amarangamutima :
• Bashobora nibura kuvuga ku bicuruzwa byawe cyangwa serivisi Inshuro eshatu (!) Biranashoboka cyane kongera kugura;
• Ntibishoboka guhahira hafi y’aho ukorera (44% bavuze ko ari gake cyangwa batigera bagurira abandi bakorera hafi y’aho uwabakiranye amarangamutima akorera)
4. Fata ibitekerezo by’abakiriya mugihe nyacyo
Ni gute ushobora kumenya niba serivisi cyangwa ibicuruzwa utanga abakiriya babyishimira ?
Ugomba kubaza - Kandi ni byiza ko ubikora ugafata ibitekerezo mu gihe nyacyo ni ukuvuga mu gihe uri gutanga iyo serivisi.
Koresha uburyo bwa chat kugira ngo uganire mu gihe nyacyo, nibirangira, ohereza imeri ikurikira kuri buri mukiriya ukoresheje ubushakashatsi nyuma y’imikoranire hamwe n’ibikoresho by’uburambe by’abakiriya.
Birumvikana, birashoboka guhamagara abakiriya kugira ngo ubone ibitekerezo ndetse n’uburyo umukiriya yiyumva.
Ni ngombwa kandi kugaragariza ibitekerezo by’abakiriya abakozi bawe runaka bashinzwe abakiriya, byereka buri muntu ugize ikipe ishinzwe abakiriya itandukaniro bakora mu bucuruzi.
5. Koresha cyangwa ushyireho uburyo bwo guteza imbere ikipe yawe
Ukurikije intambwe yavuzwe haruguru, ubu uzi icyo abakiriya batekereza ku bijyanye n’urwego rwa serivise utanga ugereranije n’amahame wasobanuye. Intambwe ikurikiraho ni ukumenya amahugurwa akenewe kuri buri muntu ugize itsinda ry’abakozi bashinzwe abakiriya bawe. Ibi bituma bakora ibyo bazi neza ko abakiriya bakeneye.
Imvano Y’inkuru: https://www.superoffice.com/blog/customer-experience-strategy/


text:
Yanditswe na Amy Harris
Tutitaye aho bakomoka, hafi ya buri mubyeyi arwana no kugabanya igihe abana be bamara imbere ya televiziyo. Ariko, gushyiraho imirongo mizima bijya bigorana. Ibyerekanwa biri hose: kuri terefone zacu, mubyumba byacu by’uruganiriro ndetse no mubyumba turaramo. Biri mu ishuri, ndetse no kumaboko amwe mu buryo bwamasaha akoranye ikoranabuhanga. Umwanya abantu bamara ku ikoranabuhanga ugenda wiyongera. Mu gihe cy’umwaka umwe hagati yo gutangira kw’icyorezo cya COVID muri Werurwe 2020, na Gashyantare 2021, umubare w’abana bamara amasaha ane cyangwa arenga ku munsi kuri byuma by’ikoranabuhanga wikubye kabiri; kimwe cya kabiri cyabantu bakuru bose babajijwe bamara amasaha ane cyangwa arenga kuri ibyo byuma buri munsi.
Ariko tuzi ko igihe kinini ku byuma by’ikoranabuhanga atari cyiza kuri buri wese muri twe, yaba umuto cyangwa mukuru. Amasaha menshi umuntu yicaye ashobora gutera ibibazo byo guhagarara, kubabara ijosi, kwangirika kwamaso, kwiheba, no guhangayika mubana ndetse n’abakuze. Kumara amasaha imbere y’ibi byuma buri munsi bishobora gutera umubyibuho ukabije (kongera ibiro mu buryo buteye inkeke), ibibazo byo gusinzira, ibibazo byimyitwarire, gutinda kwiga no kumenya ururimi, gutinda kwigira kumarangamutima, ndetse biranashoboka ko umuntu yibasirwa n’umujinya cyangwa amahane. Ishuri ry’Abanyamerika ryita ku buzima bw’ abana ryerekana ko ababyeyi babuza abana babo bari munsi y’ imyaka 2 kumara umwanya uwo ariwo wose ku byuma by’ikoranabuhanga. Abaganga bavura abana barasaba ko abana barengeje imyaka ibiri bamara hagati y’isaha imwe n’abiri kuri za televiziyo ku munsi.
Abana b’impinja ndetse n’incuke bashobora kwangizwa cyane nigihe bamara ku byuma by’ikoranabuhanga, kuko bakenera abantu kugirango bige. Ariko abana bakuru nabo bagerwaho n’ingaruka. Abanyeshuri biga mu mashuri abanza bafite za televiziyo cyangwa ibindi bikoresho by’ikoranabuhanga mubyumba byabo bitwaye nabi mubizamini bisanzwe kurusha abadafite ibyo bikoresho mu byumba byabo. Abahanga bavuga ko guhora abana binjiza mu bwonko bwabo amashusho, imikino yo kuri videwo, n’ubundi butumwa bituma bagira ikibazo cyo guhozaho. Imikino ya digitale igira ingaruka cyane kurusha imbuga nkoranyambaga cyangwa za videwo mu gutera ububata cyangwa ikibazo cyo gukoresha neza interineti (PIU). Kandi tuzi ko ku bangavu n’ingimbi, gukoresha imbuga nkoranyambaga (nka Instagram, TikTok, na Facebook) bishobora gutera agahinda gakabije, kurya mukavuyo, ndetse n’amahane akabije n’ubushotoranyi.
Itangazamakuru rigira uruhare mu kugena ibyo abana batekereza, bibwira, cyangwa se basobanukirwa ku bwoko. Itsinda rikora ubuvugizi rizwi nka Common Sense Media ryasohoye raporo bise Inclusion Imperative (guhuriza hamwe birakwiye) mu Kwakira, 2021, kandi ryerekana ko ibitangazamakuru bikorera kuri interineti byerekana abantu bafite ibara ry’uruhu ryirabura cyangwa abimukira gake, kandi iyo bibaye, abantu bo muri ayo matsinda bagaragazwa nk’abadashobotse. Ubushakashatsi bwerekana ko kwiyongera mu bitangazamakuru mu kugaragaza ibibi cyangwa ibitari byo kuri abo bantu bishobora kongera ibyiyumvo byo kutisanga mu muryango wabakiriye, kandi bigatera amacakubiri mu mibereho yabo.
Ariko hariho bike byiza byo gukoresha ibikoresho by’ikoranabuhanga. Ibitangazamakuru bimwe bishobora kwigisha kandi bigateza imbere ubumenyi bw’abana. Ikindi kandi kureba ibiganiro bya televiziyo byo mu cyongereza, bishobora gutuma umwana amenya ururimi no kumenyera imico y’igihugu yimukiyemo. Cyakora, ni byiza gukurikiza amabwiriza yashyizweho n’abaganga, kandi ababyeyi bagakurikiranira hafi ko abana babo bakoresha ibyo bikoresho ku buryo bwiza, nko kuzimya televiziyo, no kuvugana mureba mu maso igihe cyo muri kugirana ikiganiro.
Hari amakuru aboneka nko muri Common Sense Media yafufasha guhitamo firime z’ijyanye n’imyaka, ibiganiro bya televiziyo,imikino ndetse na apurikasiyo z’ubuntu. Ibi byafasha umubyeyi kumenya igitangazamakuru gifite amakuru y’ingenzi kandi gitekanye. Bamwe mu babyeyi bakoresha uburyo bwo kugenzura ibyo abana bareba kuri televiziyo na mudasobwa, kandi bakabanza bakareba imikino yose na apurikasiyo mbere y’uko bemerera abana babo kubikoresha.
Inama yagufasha kugabanya igihe abana bamara kuri ibyo bikoresho ni ugukura televiziyo n’ibindi bikoresho by’ikoranabuhanga mu byumba byabo, ibikorwa byo gushyira muri ibyo bikoresha umuriro kikabera mu cyumba rusange. Indi nama ni ugushyiraho ibwirizwa mu rugo ry’uko bitemewe gukoresha ibyo bikoresha isaha imwe mbere yo kuryama. Buri wese azajya asinzira neza! Ikindi, abana baba mu miryango ifatira amafunguro rimwe ku meza bagira amanota meza mu ishuri, ndetse bakanagira ibyago bike byo kurwara agahinda gakabije, inda mu bangavu, gukoresha ibiyobyabwenge ndetse n’umubyibuho ukabije – ikiza ni ukuzimya televiziyo no gushyira kure telefone igihe muri gufata amafunguro.
Nk’uko bitangazwa na muganga w’abana Michael Rich, akaba na diregiteri w’ishami ryita ku buzima bw’abana mu bitaro bya Boston bivura abana, kureba televiziyo cyane bigabanya igihe cy’ibikorwa bindi n’igihe cyo guhanga udushya mu mikino. Avuga ko abana baba bakeneye igihe cyo kumva babuze icyo bakora – icyo gihe kiba ari umwanya mwiza wo guhanga udushya no gutekereza. Atanga inama y’uko hashyirwaho igihe runaka gito cyo kureba televiziyo, bikaba byafasha mu kuvanaho za siteresi, bigakomeza imibanire mu muryango ndetse bigatuma abana bagira ibiruhuko byiza by’impeshyi kandi bitekanye.
Ibintu imiryango yakora bitari ukureba televiziyo.
- • Kujya ku mucanga cyangwa se kuri pisine iri hafi yanyu.
- • Gukinira muri parike muturanye,
- • Gutegura gahunda y’ibikorwa igashyirwaho ibyo umwana akunda bitari televiziyo, kandi bijyanye n’ibimunyura (Gushushanya, siporo, gusoma cyangwa gukina n’utunyamaswa).
- • Igihe mufashe urugendo rurerure mu modoka, shaka ibiganiro biboneye bibereye umuryango wandimo ngo best podcasts for families.
- • Sura bibiriyoteke muturanye ubundi utire bimwe mu bitaro bishya byo gusoma.
- • Tangiza umukino mushya mu muryango wawe mu gihe cy’ijoro, maze ukoreshe amarushanwa nta telefone cyangwa televiziyo.
- • Shyiramo umuziki maze mwibyinire.


text:
D Cloud 9 yashyize igorora abakundana
Buri munsi abantu bakenera kugira aho basohokera , bakaganira, bagasabana. Ariko biba byiza kurushaho iyo usohokanye n’umukunzi wawe, mukagirana ibihe byiza mu mpera z’icyumweru.
D Cloud 9 yamaze kuzirikana abakundana, ibashyiriraho umunsi wabo mu buryo bwihariye bise ’Fun love’.
Ni kuri iki cyumweru tariki 11 Nzeri 2022 muri D Cloud 9. Abakundana bazahagera, bazaba bateguriwe aho bazakirirwa mu buryo bwihariye. Bazishyura 40.000 FRW, azaba akubiyemo icupa rya Wine, starter, ifunguro ndetse na Dessert.
Abahasohokera basanga babakoreye amafunguro ari mu buryo butandukanye, bo bagahitamo abanogeye akaba ariyo bategurirwa akubiye muri ariya mafaranga yavuzwe haruguru.
Abakeneye gukora ’reservation’ bahamagara 0782072679.
D Cloud Coffee Shop and Lounge ni hamwe mu ho nakurangira. Baherereye ku Kicukiro hepfo ya Saint Joseph, kuri dodani ya kabiri. Ni ku muhanda KK 384 st. Ku muhanda uhabona icyapa kikurangira ko muri metero 200 uraba uhageze.
Ni ahantu hatuje hagufasha kuganira n’umukunzi wawe igihe mwasohokanye, akagushimira ko wamujyanye ahantu heza. Wanahaganirira kandi n’inshuti cyangwa abavandimwe bakakubwira ko wabakoreye umunsi wa mugani w’abubu.
Bagutegurira amafunguro atekanywe ubuhanga bakanagusanganiza ibyo kunywa by’amoko yose.
Ku bakunda Cocktails , bafite inzobere mu kuzitegura ku buryo ubona ko bafite ubuhanga muri ako kazi.
Fun Love ni umunsi D Cloud 9 yashyiriyeho abakundana
Ku muhanda uhasanga iki cyapa kikwereka ko muri metero 200 uraba ugeze kuri D Cloud 9
Bafite imashini zigezweho zitegura ikawa ushobora kunywera aho cyangwa ukaba wayipfunyika
Uhasanga ubwoko bwose bw’inzoga
Wahageze!Ukihagera ubona nanone icyo cyapa
Bafite abahanga mu gukora cocktails ku buryo nawe uyikubita amaso, amazi akuzura akanwa kandi utaranasomaho
Ni uku icyapa cyaho cyaka nijoro
PHOTO:RENZAHO CHRISTOPHE


text: 3 Mutekereze namwe ukuntu urukundo+ Data yadukunze rukomeye, kugira ngo twitwe abana b’Imana;+ kandi koko turi bo. Ni yo mpamvu isi+ itatuzi, kubera ko itamenye Imana.+2 Bakundwa, ubu turi abana b’Imana,+ ariko uko tuzaba tumeze ntikuragaragazwa.+ Tuzi ko igihe cyose izagaragara+ tuzamera nka yo,+ kubera ko tuzayibona nk’uko iri.+3 Kandi umuntu wese ufite ibyo byiringiro bishingiye kuri yo, ariyeza+ nk’uko na yo ari iyera.+4 Umuntu wese ufite akamenyero ko gukora ibyaha+ nanone aba akora iby’ubwicamategeko;+ ku bw’ibyo rero, icyaha+ ni cyo bwicamategeko.5 Nanone muzi ko Yesu yagaragaye kugira ngo akureho ibyaha byacu,+ kandi nta cyaha+ kiri muri we.6 Umuntu wese ukomeza kunga ubumwe+ na we ntagira akamenyero ko gukora ibyaha.+ Nta muntu ufite akamenyero ko gukora ibyaha wigeze amubona cyangwa ngo amumenye.+7 Bana bato, ntihakagire ubayobya; umuntu ukora ibyo gukiranuka ni umukiranutsi, nk’uko uwo na we ari umukiranutsi.+8 Umuntu ufite akamenyero ko gukora ibyaha akomoka kuri Satani,* kubera ko Satani yahereye mu ntangiriro akora ibyaha.+ Iki ni cyo cyatumye Umwana w’Imana agaragazwa:+ ni ukugira ngo amareho imirimo ya Satani.+9 Umuntu wese wabyawe n’Imana ntagira akamenyero ko gukora ibyaha+ kubera ko imbuto yayo iguma muri we, kandi ntashobora kugira akamenyero ko gukora ibyaha kuko yabyawe n’Imana.+10 Dore ikigaragaza abana b’Imana n’abana ba Satani: umuntu wese udakora ibyo gukiranuka+ ntaturuka ku Mana, kimwe n’umuntu udakunda umuvandimwe we.+11 Kuko ubu ari bwo butumwa mwumvise uhereye mu ntangiriro,+ ko tugomba gukundana.+12 Ntitumere nka Kayini wakomokaga ku mubi maze akica+ umuvandimwe we. Kandi icyatumye amwica ni iki? Ni ukubera ko ibikorwa bye byari bibi,+ ariko iby’umuvandimwe we bikaba byari ibyo gukiranuka.+13 Bavandimwe, ntimutangazwe n’uko isi ibanga.+14 Tuzi neza ko twari twarapfuye, ariko ubu tukaba turi bazima+ kubera ko dukunda abavandimwe.+ Udakunda aguma mu rupfu.+15 Umuntu wese wanga+ umuvandimwe we ni umwicanyi,+ kandi muzi ko nta mwicanyi+ ufite ubuzima bw’iteka muri we.+16 Iki ni cyo cyatumenyesheje urukundo:+ ni uko uwo yatanze ubugingo bwe ku bwacu;+ natwe tugomba gutanga ubugingo bwacu ku bw’abavandimwe bacu.+17 Ariko umuntu wese ufite ubutunzi bwo muri iyi si+ akabona umuvandimwe we akennye,+ maze akanga kumugaragariza impuhwe,+ urukundo rw’Imana rwaguma muri we rute?+18 Bana bato, nimucyo dukundane,+ atari mu magambo cyangwa ku rurimi+ gusa, ahubwo dukundane mu bikorwa+ no mu kuri.+19 Ibyo ni byo bizatumenyesha ko turi ab’ukuri,+ kandi ni byo bizatuma twizeza imitima yacu ko idukunda,20 ku birebana n’ikintu cyose imitima yacu ishobora kuduciraho urubanza,+ kuko Imana iruta imitima yacu kandi izi byose.+21 Bakundwa, iyo imitima yacu itaducira urubanza, tugira ubushizi bw’amanga imbere y’Imana.+22 Icyo dusabye cyose irakiduha+ kuko dukurikiza amategeko yayo kandi tugakora ibishimwa mu maso yayo.+23 Koko rero, iri ni ryo tegeko ryayo: ko twizera izina ry’Umwana wayo Yesu Kristo+ kandi tugakundana+ nk’uko yadutegetse.24 Byongeye kandi, ukurikiza amategeko yayo akomeza kunga ubumwe na yo, na yo ikunga ubumwe na we;+ kandi icyo ni cyo kitumenyesha ko ikomeza kunga ubumwe natwe,+ tubikesheje umwuka+ yaduhaye.


text:
Isuku yo mu kirere ya UV ni ubwoko bumwe bwa UV-C buvanze, bukoreshwa kenshi muri sisitemu yo gukoresha urumuri rwa UV (UVC) kugira ngo ubuzima bwiza n'imibereho myiza binyuze mu kurema ibidukikije byiza kandi byiza.
Sisitemu yo kwanduza UV, ubucuruzi nubuturo bwa UV isukura ikirere, idakora mikorobe kandi igahindura umwuka, amazi nubuso bugaragara.UVC igabanya cyangwa ikuraho mikorobe nka mold, virusi, bagiteri, ibihumyo hamwe na spore biva mu kirere cyo mu ngo, mu biro no mu nyubako z'ubucuruzi, bigatuma umwuka wo mu nzu uba mwiza.
Isuku ya UV irashobora gufasha umuryango wawe, abanyeshuri cyangwa abakozi kubaho, gukora cyangwa kwiga mubuzima bwiza, cyane cyane niba umwe muribo arwaye allergie, asima cyangwa izindi ndwara zubuhumekero.


text:
Dore bimwe mu biranga urukundo nyakuri
Umuhanzi umwe yigeze aririmba ngo burya urukundo ni indwara kandi itavuwe yakwica nk’izindi zose. Nubwo mpereye kukuvuga urukundo nk’indwara nyamara sicyo ngamije nashakaga kwerekanako mu ruhande rumwe umuntu iyo abuze urukundo abirwara naho uwa zimaniwe urukundo n’uwo yihebeye rukamukiza ibikomere byo mu mutima. Biragoye gukundwa udakunda ,kuberako icyo umuntu abibye aricyo asarura.
Iyo umuntu atakaje urukundo abihirwa n’ubuzima naho uwahawe urukundo we abona ntakindi cyarumurutira. Abantu benshi bafite ibikomere kuko babanje guhura n’abatakira urukndo rwabo, babakinishiriza amarangamutima, hari benshi biyahuye kubera kubura urukundo, abandi babivuyemo iby’urukundo hari n’abahisemo kwica ababanze. Ibi byose tuvuze haruguru bikubiye mu rusobe rw’imbaraga z’urukundo.
Hari ikintu Bibiliya ivuga ku rukundo, ishaka kwerekana uko imibanire hagati y’abantu n’abandi yakagenze. “Urukundo rurihangana rukagira neza, urukundo ntirugira ishyari, urukundo ntirwirarira, ntirwihimbaza, ntirukora ibiteye isoni, ntirushaka ibyarwo, ntiruhutiraho, ntirutekereza ikibi ku bantu, ntirwishimira gukiranirwa kw’abandi ahubwo rwishimira ukuri, rubabarira byose, rwizera byose, rwiringira byose, rwihanganira byose.” 1Abakorinto 13:4-7
Abahemukiwe n’abo bari barihebeye usanga aribo bavuga ngo, ahaaaaaaaaaaaaah, apuuuuuuuuh nta rukundo rukibaho nyamara uku siko kuri, ukurundo ruracyariho kandi hari n’uburyo bwo kubungabunga urwo rukundo. Hari ikintu dukwiye kumenya, ni uko satani atajya anyurwa no kubona abakundanye bizira uburyarya. Gusa hari nabibwirako bakunda by’ukuri wareba ugasanga bihabanye n’ukuri ku rukundo.
Dore bimwe mubyo wakwiyumvamo ukamenyako ukunda urukundo ruzima nkuko Bibiliya ibivuga, Wasanga utabifite ukabiharanira.
•Urukundo nyakuri rurihangana: Urukundo nyakuri rugira umutima wihangana cyane mu bihe bigoye kubyihanganamo.
•Urukundo rugira imbabazi: Urukundo nyakuri rugira umutima wihangana, rubabarana n’ubabaye kandi rwishimana n’uwishimye,rubabarira byose.
•Urukundo rurihangana: Urukundo nyakuri rwihanganira umubabaro ndetse no kurengana, mbese umuntu ufite urukundo nyakuri ntabwo ajya arakara ngo yiyirize umunsi.
•Urukundo ntirugira inzika: Urukundo nyakuri ntirugirira inzika abandi bantu,rubihanagura vuba mu mutima, ntirwongera gutekereza ikibi rwakorewe.
•Urukundo nyakuri rwemera gukosorwa: Umuntu ufite urukundo nyakuri iyo ukoze ikosa aremera agasaba imbabazi akemera gukosorwa ntiyikanyize cg ngo yihagarareho.Rukunda amahoro. 1Abakorinto 13:4
•Urukundo rurubaha: Urukundo nyakuri rurubaha ntabwo rukoza isoni, ruharanira iteka guhesha agaciro uwo mukundanye.
•Urukundo nyakuri ntirwirebaho ubarwo: Urukundo nyakuri buri gihe rutekereza ku bandi, ufite urukundo nyakuri arazirikana, anezezwa no kubona uwo akunda amerewe neza kubwe,rusangira byose.
•Ukundo nyakuri ruvugisha ukuri: Ntabwo waba ufite urukundo nyakuri ngo wifuze kubeshya, iteka uwo ukunda umubwiza ukuri kabone naho waba wamukoshereje birakwiye kwemera kuvugisha ukuri ugasaba imbabazi nawe iyo agukunda arakwihanganira.
•Urukundo nyakuri rurizera: Icyizere ni ikintu gihenze, abenshi kubera ibikomere usanga bigoye kugirira abo bakunze icyizere, nyamara na none iyo utagiriye umuntu icyizere mu gihe nta kibi uramufatiramo kabone nubwo waba warakimufatiyemo ni byiza kubabarira. Icyizere gituma nawe ubwawe utuza mu mutima ntuhore uhagaritse umutima.
•Urukundo nyakuri ntirucika intege: Akenshi ntabwo mu rukundo hajya haburamo kirogoya, kuko turi abantu. Usanga hari abazana amagambo akenshi Atari ni ukuri ariko se byaba ari ukuri gushwanisha abakundana byatanga musaruro ki ? Ntawo! Gusa kwiyemeza gukunda ni urugendo rutajya rurangira. Usibye nubwo mwaba mudakundanye nta gihe abavuga batazavuga.
•Urukundo nyakuri rugusunikira ku Mana: Urukundo rwukuri si urugukura ku Mana, iyo mukundanye n’umuntu ni byiza gutekerezako nyuma musoje ubuzima bwo mu isi cyangwa mu rukundo jya uzirikana ko ibintu byose Imana irimo bigira gahunda yo kuyubahisha.
Imana ikomeze igufashe kugira urukundo nyakuri.


text:
Menya uko wakoresha imbuga za Interineti uhaha byinshi ukenera
Hari abatakaza umwanya munini ku mbuga nkoranyambaga mu biganiro bitagira icyo bibungura. Hirya no hino ku isi imbuga za Interineti zimaze kuba isoko rusange ku buryo ushobora guhaha ikintu mu Bushinwa cyangwa i Dubai wibereye i Kigali, ndetse n’ahandi ku isi.
Mu rwego rwo gukoresha murandasi neza kandi ugakora ibintu byinshi bitandukanye, bamwe mu bayikoresha bavuga ko basigaye banahahiraho cyangwa bakaba banagurisha ibikenerwa n’abantu mu buzima bwabo bwa buri munsi.
Silas Kangabe ni umwe mu bahaha bifashishije ikoranabuhanga. Mu kazi ke ka buri munsi akenera ibintu bikunze kuboneka mu mahanga ya kure kandi atabasha guhora ajyayo buri gihe. Kangabe avuga ko guhaha akoresheje imbuga nkoranyambaga bimufasha kubona icyo ashaka mu gihe gito gishoboka.
Yagize ati “Nkanjye nk’umu IT, nkunda gukora ibintu bisaba ko ngura ku masosiyeti yo hanze, sinahorayo buri gihe, ariko ubu natangiye kubitumiza ndi hano, bikangeraho mu gihe cy’umunsi umwe”.
Icyakora Silas Kangabe asobanura ko mbere yo gutumiza bisaba ko uba ufite konti muri banki hano mu Rwanda, hanyuma ukareba icyo wifuza ukagitumiza iyo mu mahanga, hanyuma bihita bikugeraho mu gihe gito.
Richard Mugwaneza uhagarariye ikompanyi ‘The Samples’ ifite urubuga abantu bahahiraho ibyo kurya bidatetse, yemeza ko ibi bigabanya gutakaza umwanya kw’abahaha kandi ko bitanga n’akazi ku bantu bashobora kuba bakoresha imbuga za Interineti.
Ati “Nkatwe dufasha umuntu kumugira ku isoko tukamushakira ibyo akoresha mu kurya, tukabimugezaho. Hari n’igihe kandi waba ukoresha urubuga rwacu ukanarangira umuntu uko yahaha, aho guta umwanya nawe hari icyo ubona ku mafaranga uwo muntu aba yahahishije”.
Dusabe Madani na we ukoresha uburyo bwo guhaha akoresheje imbuga za Interineti, avuga ko mu gukoresha ubu buryo bw’ihaha bisaba kubamo icyizere gihagije.
Agira ati “Ugura biba byiza ko agezwaho ibyo yaguze. Ibyo bituma buri gihe ahorana icyizere agahaha, bityo bikamufasha gukomeza akandi kazi ke”.
Mu guhaha ukoresheje imbuga za Interineti wagura nk’imodoka, ibikoresho byo mu nzu, ibyo kurya bitetse, ibidatetse n’ibindi.
Ibitekerezo ( 3 )
Guhaha bikoZwe neZa
Ndandaza telefone ndashaka munyereke ukuntu za zaza nzingeraho thx
Titre y’iyi nyandiko ntaho ihuriye n’ibivugwa. Nsomenye nzi ko ndangiza nzi guhaha nkoresheje imbugankranyambaga ariko mvanyemo ibyiza (advantages).


text:
KWIGA
Iyo umaze kwishyura amahugurwa kuri sobanuka.com yemejwe, wayiga mu buryo bukurikira
1. Winjira muri konti yawe ukanze kuri buto ya “INJIRA“, ugashyiramo username/email na password byawe ugakanda LOGIN ( Wemerewe kwinjira muri konti yawe ahantu hamwe ku nshuro, ntabwo wankwinjiriramo ahantu harenze hamwe. )
2. Wagera muri konti yawe ukajya kuri profile yawe ukanze kuri buto ya “Profile” hejuru, ikakugeza muri profile yawe.
3. Uhita ubona amahugurwa uba wariyandikishijeho yose, ugakanda kuyo wifuza kwiga uwo munsi.
4. Yafunguka ugakanda kuri buto ya “CURRICULUM” ukareba amasomo yose ari muri ayo mahugurwa ugakanda kw’isomo ushaka kwiga.
5. Buri somo ufunguye iyo urangije kuryiga uhita ukanda kuri buto iri ahahera ya “COMPLETE LESSON” kugirango bigufashe kumenya aho uzatangirira ubutaha ugarutse kuri ayo mahugurwa. Isomo rikurikiraho rihita ryizana ako kanya ugikanda “COMPLETE“, ariko riramutse ritaje wareba ahanditse “Next” hasi, ugakanda kw’isomo rikurikiraho ugakomeza kwihugura kugeza usoje. Udakanze COMPLETE LESSON ntiwabasha kubona certificate mu nyuma.
6. Iyo urangije kwiga isomo ry’uwo munsi uhita ukanda kuri “SOHOKA” hejuru, ugasohoka muri konti yawe, kuko uyirekeyemo ugakenera kuza kuyikoresha ahandi ntiwabasha kuyinjiramo wayisizemo, kuko konti igomba gukora ahantu hamwe ku nshuro. Bityo jya urinda konti yawe uyicunge wigengesereye kugirango itabura, ukabura amahugurwa yawe yose.
IBYAGUFASHA MU KWIGA
FORUM: Hejuru ya buri mahugurwa haba hariho forum(uruganiriro) rwo abiyandikishije kuri ayo mahugurwa bose bashobora kuganiriraho, bakanabarizamo ibibazo bagasubizwa, n’ibindi bifuza kuvugaho byerekeye ayo mahugurwa. Abiyandikishije kuri ayo mahugurwa nibo bonyine babasha kubona urwo ruganiriro n’ibirimo byose. Ndetse ushobora no gushyira comment kuri buri somo urangije kwiga ukwaryo.
IMYITOZO: Amahugurwa agiye arimo imyitozo na activities ugenda ukora mu rwego rwo gupima ubumenyi umaze kwakira mu masomo uba warangije kwiga.
PROGRESS: Ushobora kureba aho ugeze wiga wifashishije “progress bar” iri hejuru ya buri mahugurwa ikwereka aho ugeze wiga ayo mahugurwa n’ibisigaye ngo uyarangize. Iyo progress bar ibara ikurikije amasomo wagiye ukandaho “COMPLETE LESSON” yose, ikayagereranya n’asigaye ngo usoze, iyo utakaze COMPLETE ibara nkaho iryo somo utararirangiza.
HD: Guhindura karite(quality) ya videwo na audio y’isomo uriho ushobora gukanda ahanditse HD kuri player hasi ubundi ukihitiramo karite ya videwo ushaka, uko irushaho kuba nini niko igaragara neza ikanakenera bundles za interineti nyinshi, naho intoya ntigaragara neza ariko ntikeneye bundles za interineti nyinshi ngo ikore(wanagabanya karite ya videwo igihe uri kuri interineti igenda buhoro kugirango videwo itagenda yihagarika).
IYO URANGIJE KWIGA
Iyo urangije kwiga uhita ubona buto ya “FINISH COURSE” hejuru y’amahugurwa, ukayikandaho kugirango uhabwe seritifika(Ariko iyo buto ntishobora kuza utakanze COMPLETE LESSON ku masomo yose.), ikindi gihe uzagarukira kuri ayo mahugurwa uzajya uhita ubonaho buto ya “VIEW CERTIFICATE” ikwereka seritifika yawe kuri ayo mahugurwa, ndetse wanayisanga muri sekisiyo ya “Certificates” kuri profile yawe. Iyo uyifunguye ushobora kuyicapa ukanze “Print” cg ugahitamo kuyibika kuri mudasobwa.
ICYITONDERWA: Amazina wagize Display Name niyo aza yanditse kuri seritifika yawe.
FEEDBACK
Urangije kwiga, cg se amahugurwa uyagejeje hagati ushobora kutubwira uko ubyumva ukanze kuri section ya “REVIEWS“, ubundi ugatanga ubuhamya bw’uko ayo mahugurwa ameze.


text:
Paypal nibwo buryo bukunze gukoreshwa cyane mu kwishyura ibicuruzwa n’amaserivise kuri interineti kurusha ubundi buryo bwose bwo kuri interineti, hafi imbuga zose zitanga amaserivise n’ibicuruzwa kuri interineti usanga zemera kwakira amafaranga hifashishijwe uburyo bwo kwishyura bwa paypal, bityo rero kumenya gukoresha ubu buryo wishyura cg wishyurwa kuri interineti ni ingenzi cyane mu rwego rwo kugufasha kwihahira amaserivise n’ibicuruzwa kuri interineti bikoroheye, ndetse ukanabasha gutanga serivise ku rubuga rwawe cg ahandi aho ariho hose kuri interineti ukaba wakwishyurwa ako kanya.
UKO ISOMO RITEGUYE
Iri somo riteguye mu buryo bwa videwo za HD mu rurimi rw’ikinyarwanda, ku buryo ibyo ubwirwa byose uba uri no kubyerekwa intambwe ku yindi hakoreshejwe ingero zifatika, ibivugwa byose bishyirwa mu ngiro nk’urugero rwo kureberaho muri iri somo. Mu kwerekana ihererekanya ry’amafaranga, twohererezanya amafaranga kuri interineti kuri konti zitandukanye bya nyabyo kugirango uwiga arusheho kubisobanukirwa neza. Ugenda uhura n’isuzumabumenyi kubyo wize zigufasha gupima niba koko wasobanukiwe ibyo warangije kwiga.
Ndetse turangiza tunabaha inama z’ibyo mwakoresha ubu bumenyi, ku buryo urangiza kwiga uhita ubona ahantu hatandukanye ho kubibyariza umusaruro.
ABO RYAGENEWE
Aya mahugurwa yagenewe abantu bo mu ngeri zose, abanyeshuri, abarimu, abacuruzi, abakozi, abayobozi, n’abandi bantu bose bakenera gukora Transaction kuri interineti. Nta n’umwe uhejwe.
UKO WARYIGA
Waryiga aho waba uri hose kw’isi wifashishije igikoresho cy’ikoranabuhanga nka mudasobwa, telefone cg Tablet birimo interineti (Ekara nini nkiya mudasobwa niyo ibigaragaza neza). Kuko rero riteguye mu Kinyarwanda bigusaba no kuba wumva ikinyarwanda gisanzwe cyo kuvuga kugirango usobanukirwe ibyigishwamo. kandi waryigira igihe cyose ushatse kugeza urirangije neza, ndetse iyo ugize ikibazo urabaza ugasubizwa.
ICYO UZAKURAMO
Uzarangiza iri somo Wabasha ibi bikurikira:
- -Guhaha no gucuruza ibyo ushaka ku masoko mpuzamahanga yemera paypal nka ebay.com
- -Guhaha serivise zose wifuza kw’isi ziri kuri interineti, aho bemera paypal
- -Gukora akazi no gutanga akazi kuri interineti
- -Koherezanya no kwakira amafaranga kuri interineti mu buryo bwa Paypal
- -Gusobanukirwa amaterime akoreshwa muri Paypal
- -Uzi Bimwe mubyo wakora kuri interinti ukunguka cyane.
- -Uhabwa seritifika iyo urangije kuryiga wakoresha aho ikenewe.
- -N’ibindi byinshi cyane…..
INYUNGU ZO KURYIGA
- -Ushobora kwihahira ibyo ushaka kw’isi hose ku biciro biri hasi
- -Ntutakaza umwanya mu guhaha kuko ibyo ukeneye ubihaha uri no mu kandi kazi
- -Serivise zirihutishwa kandi ziba zoroshye gutangwa no kwakirwa.
- -ubasha kugera kucyo wifuza cyose kw’isi hose, yaba serivise cg ibicuruzwa
- -Serivise ziratangwa amasaha 24 ku yandi!
- -Ushobora kugura igihe cyose, aho waba uri hose, waba uryamye, waba uri kurya, n’ahandi hose ushatse
- -Byorohera abacuruzi kugeza ibicuruzwa byabo ku bantu benshi, kw’isi hose.
- -Byorohereza abantu bafite impano kubona icyo gukora bagakorera amafaranga kw’isi hose
- -Byorohereza abantu koherezanya amafaranga aho baba bari hose kw’isi Kandi akagerayo ako kanya
- -Uhabwa seritifika wakoresha usaba akazi
- -Wakwihangiramo imirimo itandukanye ugasezerera ku bushomeri.
- -N’ibindi byinshi cyane.
Course Features
- Lectures 21
- Quizzes 1
- Duration 2 hours
- Skill level All levels
- Language Kinyarwanda
- Students 18
- Certificate Yes
- Assessments Yes
-
Paypal
Gusobanukirwa neza uko paypal ikoreshwa mu buryo bwimbitse, wishyura cg wishyuza kuri interineti; Wohereza, ukakira, ndetse ukanabikuzaho amafaranga yawe, n'ibindi byinshi biyerekeye.
- Ibirimo – Paypal
- Paypal
- Impamvu wakoresha paypal
- Gufungura Konti ya Paypal
- Kwemeza imeyili ya Konti
- Ibigize Paypal
- Gushyiramo amakarita na Banki
- Kohereza no kwakira amafaranga
- Gusaba Amafaranga
- Ibiciro
- Kubikuza Amafaranga
- Kubikuza na MPESA
- Lisiti y’ibyakozwe
- Ibyerekeye Transaction
- Gusubizwa Amafaranga
- Ubwishyu Buhoraho
- Gukemura Ibibazo
- Gukoresha Konti imwe muri benshi
- Buto zo kwakira amafaranga
- Paypal kuri Telefone
- Gufunga Konti
- Umwitozo kuri Paypal
-
KABANDANA EDWARD
FinallyNifuzaga kumenya uko paypal ikora, iri somo riteguye neza cyane ubu ndabona ndi kubyumva pe!


text:
IGICE CYA 15
Isomo mu birebana no kugira neza
WABA uzi icyo urwikekwe ari cyo?— Umuntu ufite urwikekwe ni wa wundi wanga mugenzi we kubera ko gusa badasa cyangwa batavuga ururimi rumwe. Ku bw’ibyo, kugira urwikekwe ni ukwanga umuntu cyangwa kumutekerezaho ibintu bibi kandi utamuzi neza.
Mbese, utekereza ko byaba ari byiza kwanga umuntu utazi neza, cyangwa kumwanga ngo ni uko gusa hari ikintu mutandukaniyeho?— Oya rwose, urwikekwe ni rubi. Ntitugomba kugirira umuntu nabi ngo ni uko gusa hari ikintu dushobora kuba dutandukaniyeho.
Ngaho nawe tekereza. Mbese, hari umuntu waba uzi ufite ibara ry’uruhu ritandukanye n’iryawe, cyangwa uvuga ururimi rutandukanye n’urwawe?— Ushobora no kuba uzi abantu mudasa kubera ko bakomeretse cyangwa bakarwara. Mbese, ujya ugirira neza bene abo bantu mufite ibyo mutandukaniyeho kandi ukabakunda?—
Niba jye nawe twumvira Umwigisha Ukomeye, ari we Yesu Kristo, tuzagirira neza abantu bose. Kuba tudahuje na mugenzi wacu igihugu cyangwa ibara ry’uruhu, nta cyo biba bivuze. Tugomba kumugirira neza. Nubwo abantu benshi batabona ibintu batyo, iryo ni isomo Yesu yigishije. Reka tugire icyo turivugaho.
Umuyahudi umwe wari ufitiye abandi urwikekwe yaje aho Yesu ari, maze aramubaza ati ‘ni iki nakora kugira ngo nzabone ubuzima bw’iteka?’ Yesu yari azi ko uwo mugabo yashakaga ko yamubwira ko tugomba kujya tugirira neza gusa abantu duhuje ubwoko cyangwa igihugu. Ku bw’ibyo, aho kugira ngo Yesu ahite amuha igisubizo, yaramubajije ati ‘Amategeko y’Imana avuga ko tugomba gukora iki?’
Uwo mugabo yashubije agira ati ‘ukundishe Yehova Imana yawe umutima wawe wose, kandi ukunde mugenzi wawe nk’uko wikunda.’ Yesu yaramubwiye ati ‘ushubije neza. Nubigenza utyo, uzabona ubuzima bw’iteka.’
Icyakora, uwo mugabo we ntiyashakaga kujya agirira neza cyangwa ngo akunde abantu bafite icyo batandukaniyeho na we. Bityo yagerageje gushaka impamvu z’urwitwazo. Yarongeye abaza Yesu ati “harya mugenzi wanjye ni nde?” Ashobora kuba yarashakaga ko Yesu yamusubiza ati “bagenzi bawe ni incuti zawe gusa” cyangwa “abantu musa.” Kugira ngo amusubize, Yesu yamuciriye umugani uvuga iby’Umuyahudi hamwe n’Umusamariya. Dore uko byagenze.
Hari umugabo wamanukaga mu nzira ava mu mujyi wa Yerusalemu ajya i Yeriko. Uwo mugabo yari Umuyahudi. Mu gihe yari mu nzira agenda, yaje guhura n’abajura, baramufata, bamutura hasi, maze bamwambura amafaranga ye n’imyenda ye. Hanyuma, abo bajura baramufashe baramukubita, bamusiga hafi y’inzira ari hafi gupfa.
Hashize akanya gato, haje kuza umutambyi, abona uwo mugabo wari wakomeretse cyane. Iyo uza kuba uwo mutambyi, wari kubigenza ute?— Uwo mutambyi we yinyuriye hirya, arikomereza. Yewe,nta nubwo yigeze ahagarara. Nta kintu na kimwe yakoze kugira ngo afashe uwo mugabo.
Nyuma y’aho haje no kuza undi mugabo ukomeye cyane mu idini. Uwo mugabo yari Umulewi, akaba yarakoraga mu rusengero i Yerusalemu. Mbese, we yaba yarahagaze kugira ngo amufashe?— Ashwi da! Na we yarikomereje nk’uko wa mutambyi yabigenje.
Amaherezo, haje kuza umugabo w’Umusamariya. Waba umubona haruguru aho mu ikoni?— Akimara guhinguka, yahise abona uwo Muyahudi aryamye aho, abajura bamugize indembe. Zirikana ko Abasamariya n’Abayahudi banganaga cyane (Yohana 4:9). None se, uwo Musamariya yaba yarasize uwo mugabo aho atamufashije? Yaba se yaratekereje ati ‘kuki ngomba gufasha uyu Muyahudi? Ubundi se, ndamutse ari jye wakomeretse, hari ubwo yamfasha?’
Uwo Musamariya yitegereje uwo mugabo wari uryamye ku nzira, maze amugirira impuhwe. Yanze kumusiga aho, ngo amureke apfe. Ku bw’ibyo, yavuye ku ndogobe ye, asanga uwo mugabo aho yari aryamye, maze atangira kumuvura ibikomere bye. Kugira ngo amukize ibyo bikomere, yabisutseho amavuta n’inzoga, maze abipfukisha ibitambaro.
Uwo Musamariya yateruye uwo mugabo yitonze, amushyira ku ndogobe ye. Hanyuma, baramanukanye, bagenda buhoro buhoro, baza kugera ku gahoteli gato. Bahageze, uwo Musamariya yashakiye uwo mugabo aho arara, kandi amwitaho by’intangarugero.
Yesu amaze guca uwo mugani, yabajije wa mugabo yabwiraga ati ‘muri abo batatu, ni nde wabaye mugenzi w’uwo muntu?’ Wowe se wari gusubiza iki? Utekereza se ko yaba ari wa mutambyi?— Yaba se ari wa Mulewi?— Yaba se ari wa Musamariya?—
Uwo mugabo yashubije agira ati ‘uwahagaze akita kuri uwo mugabo wari wakomeretse, ni we mugenzi we.’ Yesu yaramubwiye ati ‘igisubizo cyawe ni cyo. Ngaho genda nawe ujye ubigenza utyo.’—Luka 10:25-37.
Mbese, uwo mugani si mwiza? Uwo mugani ugaragaza neza bagenzi bacu abo ari bo. Si incuti zacu magara gusa. Yewe, si n’abantu duhuje ibara ry’uruhu gusa cyangwa abo tuvuga ururimi rumwe. Yesu yatwigishije kujya tugirira abantu bose neza, tutitaye ku gihugu bakomokamo, uko basa cyangwa ururimi bavuga.
Uko ni ko na Yehova Imana ameze. Nta rwikekwe agira. Yesu yagize ati ‘So wo mu ijuru ategeka izuba kurasira abantu babi n’abeza, kandi agushiriza imvura ye abeza n’ababi.’ Ni yo mpamvu natwe tugomba kugirira abantu bose neza, nk’uko Imana ibigenza.—Matayo 5:44-48.
None se, uramutse ubonye umuntu wakomeretse, wabigenza ute?— Uramutse se usanze mudahuje igihugu cyangwa ibara ry’uruhu? Uko byaba biri kose, aba ari mugenzi wawe, bityo, ugomba kumufasha. Uramutse unaniwe kumufasha kubera ko ukiri muto cyane, ushobora kubwira umuntu mukuru akagufasha. Ushobora no guhamagara mwarimu cyangwa umupolisi. Uramutse ubigenje utyo, waba ubaye umwana mwiza nka wa mugabo w’Umusamariya.
Umwigisha Ukomeye ashaka ko twajya tugirira abandi neza. Ashaka ko twajya dufasha abandi, tutitaye ku bo ari bo. Icyo ni cyo cyatumye aducira umugani w’Umusamariya mwiza.
Ku birebana n’iri somo ryo kugirira abandi neza tutitaye ku ibara ry’uruhu rwabo cyangwa igihugu bakomokamo, reka dusome mu Migani 19:22; no mu Byakozwe 10:34 35; 17:26.


text:
Umuryango Unity Club Intwararumuri, washinzwe na Madamu Jeannette Kagame, ugamije gutanga umusanzu mu kubaka ubumwe bw’Abanyarwanda, ukaba ugizwe n’abagize Guverinoma, abigeze kuyibamo n’abo bashakanye.
Kuri uyu wa Kane tariki 8 Nzeri 2022, ku cyicaro cya UTAB, uyu muryango wasoje icyiciro cya kabiri cy’amarushanwa ku mivugo isobanura kuba umunyarwanda icyo ari cyo ndetse n’indirimo ziteguwe neza kandi zifite ireme ku buryo buri umwe yayumva akayishima biturutse ku bisobanuro birimo kuri gahunda ya Ndi Umunyarwanda.
Mu bihangano byagaragajwe n’abanyeshuri harimo umuvugo wa Mbarushimana Alexis yise ‘Duhuje isano, isano nziza y’Ikinyarwanda’, wibanze ku mateka y’abanyarwanda ubibutsa ko bahuje isano.
Hari kandi umuvugo wa Nyirakanyana Yvonne yise ‘Murage mwiza Gahore uganje’, aho asaba abanyarwanda gukomera ku muco wabo bakirinda abawutobera.
Abitabiriye aya marushanwa bavuga ko byabafashe umwanya kwiga byimbitse no kumenya amateka nyakuri y’abanyarwanda, bituma batanga umusanzu wabo n’ibitekerezo byubaka igihugu bashingiye ku byo babonye.
Mushinzimana Odile wanatsinze amarushanwa ya Ndi umunyarwanda yagize ati “Ibi biganiro ni byiza cyane, byadufashije kwiga amateka no gusangira ibitekerezo ku gihugu, nubwo waba wiga ibitari amateka, bituma ugira ishusho y’icyatumye abanyarwanda bari baracitsemo ibice, nawe ugashyiramo ibitekerezo by’uko bitakagombye gusubira ukundi”.
Mushinzimana yakomeje avuga ko bizatuma batanga umusanzu wabo mu kwigisha abanyarwanda ubumwe, kandi ko ku banyeshuri bizabongerera ishyaka ryo kumanuka bakajya kubyigisha mu baturage, mu rwego rwo gutanga umusanzu wo kumvisha no gusangiza abandi amateka y’igihugu.
Mugenzi we Nyirakanyana Yvonne watsindiye ibihembo mu cyiciro cy’imivugo n’indirimbo, yashimangiye ko aya marushanwa abafasha kwagura umurongo mugari wo kwimakaza no gusigasira umurage wa Ndi Umunyarwanda.
Ati “Twiteguye kugira ishyaka ryo gukunda igihugu no kwimakaza umurage wa Ndi Umunyarwanda, kandi tukabisangiza abandi”.
Uwiringiyimana Celestin wiga mu ishami rya UTAB Kiramuruzi, yahawe igihembo cy’indirimbo nziza kuri Ndi Umunyarwanda. Indirimbo ye yitwa ‘Murage Wacu’, ikaba yibanda ku nsanganyamatsiko bagendeyeho ari yo; ‘Ndi umunyarwanda, umurgae tugomba guharanira, gusigasira no kwimakaza’.
Uwiringiyimana yabwiye IGIHE ko iyi gahunda y’abanyeshuri ba kaminuza ku bushakashatsi kuri Ndi Umunyarwanda, yatumye basobanukirwa ko [Ndi Umunyarwanda] ari umurage w’abakurambere, bagira uruhare mu kugaragaza icyo umaze no kuwusigasira.
Ati “Ni ukwigisha no guharanira ko Ndi Umunyarwanda yakwimakazwa ahantu hose bose bakayimenya, bagakomera ku muco wabo bakawugiraho uruhare kugira urusheho kubumbatirwa”.
Umuyobozi Kaminuza ya UTAB, Dr Padiri Munana Gilbert, yatangaje ko ubuyobozi bw’ishuri biteguye gutanga umusanzu ku banyeshuri bafite, aho bazacyenera gushaka amakuru yimbitse agamije kumenya amateka y’u Rwanda bazabafasha kongera ibitekerezo byubaka igihugu.
Ati “Aya marushanwa yateguwe na Unit Club Intwararumuri ni ngombwa, UTAB yaje ku isonga mu kwitabira kandi dufite n’ imboni za Club Intwararumuri mu ishuri. Hanatangijwe kandi Club y’Ubumwe n’Ubudaheranwa, ije kunganira Club y’ubumwe n’ubwiyunge, natwe twiteguye gufasha abanyeshuri kuri buri kimwe bazacyenera”.
Abahagarariye Unity Club Intwararumuri bashimye uko amarushanwa yagenze kuko yateguwe neza mu mashuri yisumbuye na za Kaminuza kandi abanyeshuri bagaragaje inyota yo gukora ubushakashatsi n’ishyaka ryo kumenya icyo kwitwa umunyarwanda ari cyo.
Francine Tumushime wari uhagarariye Unity Club Intwararumuri, yavuze ko ibitekerezo abanyeshuri bagaragaje ari byinshi kandi ko bigomba guhindura imyumvire y’abatekeraga gusenya amateka y’abanyarwanda.
Yasabye abanyeshuri biga muri UTAB kwiyumbamo ubunyarwanda no gukomeza guharanira kubaka u Rwanda ruzira amacakubiri.
Yagize ati “Kuva twatangira ibiganiro kuri Ndi umunyarwanda byatanze umusaruro ushimishije. Urubyiruko rwagaragaje ko hagomba guhinduka amateka mabi ndetse no kurwanya abashaka kuyagoreka bayavuga uko atari”.
Yakomeje agira ati “Ndi Umunyarwanda itubere ubuzima, ndi umunyarwanda ni umurage tugomba gusigasira no kwimakaza”.
Uyu muyobozi niwe watangije ihuriro ry’ubumwe n’Ubudaheranwa muri UTAB ndetse anabashyikiriza inkunga y’ibihumbi 500Frw yo kuyifasha mu ntangiriro z’ibikorwa byayo.
Umuyobozi w’Akarere ka Gicumbi wungirije ushinzwe imibereho myiza y’abaturage, Mbonyintwari Jean Marie Vianney, yashimye umusanzu wa UTAB mu mibereho myiza y’abaturage ba Gicumbi, avuga ko nta kabuza n’umusanzu izatanga kuri gahunda ya Ndi Umunyarwanda uzaba mwiza cyane.
Kaminuza zigera kuri 13 ni zo zitabiriye amarushanwa kuri Ndi umunyarwanda ategurwa na Unity Club Intwararumuri. UTAB ibaye ishuri rya gatandatu risojwemo aya marushanwa, uyu muryango uteganya ko mu mashuri yose asigaye amarushanwa azasozwa biterenze ukwezi kumwe.
Aya marushanwa yitabiriwe na kaminuza zirimo; UR Campus ya Huye, UTAB Byumba, Cathoric University of Rwanda( CUR), Universty of Lay Adventist of Kigali (UNILAK), UR campus Rukara, UR Campus of Nyagatare, IPRC Karongi na Kibogora Polytechnique.


text:
Nyagatare: Abacururizaga mu gishanga babonye isoko rya kijyambere
Abacuruzi b’ibiribwa n’imyambaro mu Murenge wa Mimuli bari mu byishimo, nyuma yo kubakirwa isoko rya kijyambere rifite agaciro k’arenga Miliyoni 684Frw, mu gihe bari bamaze umwaka bakorera mu gishanga.
Babitangaje ku wa Kabiri tariki ya 30 Kanama 2022, ubwo hatahagwa isoko rishya rya Mimuli ryubatswe ku gaciro k’Amafaranga y’u Rwanda 684,171,940.
Muri Kamena 2021 nibwo abacururizaga mu isoko rito rya Mimuli bagiye gucururiza mu gishanga cya Nyabugogo, Akagari ka Mahoro mu Murenge wa Mimuli, nyuma y’uko iryo bari basanzwemo ritwawe n’umuyaga.
Nshimiyimana Alexis, Umuyobozi w’Isoko rya Mimuli, avuga ko isoko bari basanganywe ryari ryarubatswe mu mwaka wa 2017 ryari rito kandi rutubatse neza ari nayo mpamvu ryatwawe n’umuyaga mu mwaka wa 2019.
Aho mu gishanga ngo bari bafite ibibazo by’umutekano w’ibicuruzwa byabo, kuko hatari hubakiye byongeye bakaba baraterwaga n’amazi.
Kuba babonye isoko rishya kandi rinini ugereranyije n’iryo bari basanganywe ngo ni ibyishimo bidasanzwe.
Ati “Dufite ibyishimo bidasanzwe kuko tubonye isoko rinini kandi ryubakiye rifite amashanyarazi, tuzajya dukora amasaha menshi. Rifite amazi n’ubwiherero bwiza kandi bwinshi kandi ryakira abantu benshi.”
Uwase Grace uhagarariye abikorera mu Murenge wa Mimuli, avuga ko ari ibyishimo kuri bo kuko nyuma y’umuhanda wa kaburimbo ubahuza n’Akarere ka Gicumbi uri hafi kuzura babonye n’isoko rya kijyambere, ku buryo hagiye kuboneka abacuruzi benshi kandi bagahahirana n’utundi turere.
Agira ati “Umuhanda uratwegereye kimwe n’isoko, bizatworohera kuvana cyangwa kujyana ibicuruzwa mu Karere ka Gatsibo na Gicumbi bityo biteze imbere ishoramari kuko ubundi kujya Gicumbi byadusabaga gutega moto bikaduhenda, ariko ubu amafaranga y’urugendo ku bicuruzwa byacu yoroshye cyane.”
Umuyobozi w’Akarere ka Nyagatare, Gasana Stephen, avuga ko iri soko ari umusaruro w’imiyoborere myiza ishyira umuturage ku isonga, kandi imwifuriza gutera imbere.
Yavuze ko n’ubwo ritashywe ariko hari ibintu bikibura bitaratungana, imirimo yo kubisoza ishobora gutwara icyumweru kimwe cyangwa bibiri ariko babaye baritashye, hagamijwe ibacuruzwa bidakomeza kunyagirwa kuko igihe cy’imvura cyaje.
Yavuze ko rifitiye akamaro abari basanzwe bakora ubucuruzi bw’ibiribwa n’imyambaro, abandi bose bumva bifuza gutangira ubwo bucuruzi, kimwe n’abakiriya kuko bazahahira ahantu heza kandi hisanzuye.
Yasabye abagiye kurikoreramo n’abandi bazazamo nyuma kimwe n’abikorera kuribyaza umusaruro, kuribungabunga ndetse no kurigirira isuku.
Ati “Babyaze amahirwe inyubako yabonetse kugira ngo usanzwe acuruza acururize ahantu heza ariko n’uwari ufite igitekerezo cyo gucuruza abonye aho gukorera, icya kabiri ni ugufata neza iyi nyubako kugira hatagira icyangirika. Ikindi ni isuku kuko ahantu hahurira abantu barenga 900 hagomba isuku.”
Isoko rishya rya Mimuli rifite ubushobozi bwakira abacuruzi 950, ahacururizwa ibiribwa honyine hakaba hafite imyanya 698.
Ibitekerezo ( 1 )
nibyiza kuba abaturage ba bimuri bongeye kubona isoko rivuguruye


text:
Yitwa Parfait NTAMVUTSA, yavutse ku italiki 04/08/2010 i Bujumbura. Amashuri abanza yayize muri APE Rugunga akomeza amashuri yisumbuye muri Groupe Scolaire Sainte Bernadette de Save i Butare. Ubu akaba arangije 1ere licence muri Hope Africa University i Bujumbura mubijyanye n’itangazamakuru (journalisme).Dore ibyo yadutangarije mu magambo ye : « Kuva mu buto bwanje narasengaga kuko nagiriwe ubuntu mvukira mu muryango ukijijwe Papa ni Pastor mu Itorero sengeramo i Kigali ‘Brethren Evangelical Church’.
Ndi umusore wakiriye Yesu muri 1998 kuva icyo gihe nari naratangiye kuririmba muri Sunday school nzakuja muri chorale. Ntangira gukunda kuririmba mba umwe mu ba bayobozi b’itsinda rishinzwe kuramanya no guhimbaza mu rusengero.
Muri 2007 chorale yacu isohora album, “Ishimwe ry’Abaragwa” vol1. Mu mpera za 2008 twakoze group yabo tuvukana Arnaud(mukuru we), Eddy(murumuna we) tukaririmba ku giti cyacu. Nibwo muri 2009 twakoze indirimbo yitwa “Uri Indahemuka” indirimbo yaje gukundwa cyane i Burundi.
Kubera amasomo groupe ntiyakomeje, niho mu mpera za 2009 natangiye kuririmba ku giti cyanjye rimwe na rimwe nkafatanya na n’itsinda ry’abasenga ryaho nsengera i Bujumbura.
Kubera ntabaye mu Rwanda cyane nifuza kugaruka nkafatanya na bamwe mu baririmbyi baho harimo Colombus, Arnaud n’abandi ariko kandi nkamenyekanisha n’indirimbo zanjye mu gihugu cyanjye.”
Yakomeje kandi agira ati: “Mubishimisha cyane ni ukuririmba no kuvuga ubutumwa iyo bishobotse, nkunda kubona abantu babanye neza nkakunda kuba umunyakuri. Mu buzima nkunda kwiyambarira tissue rimwe na rimwe jeans na shirt. Mfata amafunguro amwe n’amwe ariko nkunda cyane ni umuceri.
Mu baririmbyi nkunda cyane Richard Nick na Micheal Smith, Aime hamwe na Gaby. Nifuriza abahanzi ba gospel ko bakora umurimo nk’impano bahawe kubw’ubuntu atari ukubikora nka business.”


text:
Mu nama yahuje abayobozi b’amashuri yose yigisha tekinike bo mu Rwanda yateguwe na RTB (Rwanda TVET Board) bakanguriwe kwita ku bikorwaremezo ndetse bakita ku ireme ry’uburezi ku buryo abana bifuza kwiga mu mashuri ya TVET nta mpungenge ndetse n’ababyeyi bifuriza abana babo kwiga muri aya mashuri.
Umunyamabanga wa Leta muri Minisiteri y’Uburezi ushinzwe ICT& TVET Irere Claudette yavuze ko leta yakoze ibishoboka byose kugirango amashuri ya tekinike yitabirwe kuburyo umuhigo igihugu cyihaye muri NCT1 ko mu mwaka wa 2024 umuhigo wa 60% w’abanyeshuri bazaba biga mu mashuri ya tekiniki ugerweho.
Yagize ati tumaze iminsi tuganira n’ababyeyi n’abanyeshuri tubakangurira kwiga mu mashuti ya tekiniki (TVET), turasaba abayobozi b’amashuri kudufasha kugirango intego twihaye tubashe kuyig
Mu muhango wo gutanga impamyabushobozi ku banyeshuri wabaye ku wa 1 Ukuboza, 2021, Umuyobozi w’ishuli Habimana Alphonse yavuze ko uretse ubumenyi abanyeshuri bakuye muri iri shuri, ko banagaragaje ubushobozi bwo gushyira mu bikorwa ibyo bize, bikaba bitanga icyizere ko bazitwara neza ku isoko ry’umurimo.
Habimana yagize ati “Twishimiye aba banyeshuli barangije amasomo yabo, bakaba banagaragaza ubushobozi bwo kwitwara neza mu kazi aho bazagakorera hatandukanye, nk’uko amakuru duhabwa n’ababakoreshejeje ukwimenyereza umwuga abihamya.”
Habimana avuga ko ishuri ryishimira ko mu banyeshuli 30 barangije, 7 muri bo bahise bahabwa akazi mu mahoteli bakoreyemo ukwimenyereza umwuga.
Aba banyeshuli bamaze amezi atandatu harimo atatu yo kwimenyereza umwuga mu mahoteli asanzwe akorana n’ir
Habakurama Elie na Nicyabo Anastase bigishaga ku Ishuri rya Ecole de Lettres de Gatovu mu Karere ka Nyabihu mu Ntara y’Uburengerazuba, barasaba kurenganurwa ku bwo kwimurirwa ahandi hashingiwe ku ngingo ya 64 igenewe umwarimu wahagaze ku mirimo ye ku bwo gufungwa kandi bo batarafunzwe, bakaba babifata nk’ubusembwa bashyizweho bifuza ko babanza gukurwaho kuko bishobora no gutuma aho boherejwe bataba abizerwa cyangwa nyuma y’aho hagakurikiraho kwirukanwa burundu ku mpamvu batazi.
Mu kiganiro ikinyamakuru IMPAMBA.COM cyagiranye na Habakurama Elie wigishaga isomo ry’ubukungu (Economy) muri Ecole de Lettres de Gatovu mu Karere ka Nyabihu, yavuze ko yagombaga kwimurirwa ku kindi kigo hashingiwe ku ngingo ya 55 igena uburyo mwarimu yimurirwa ku kindi kigo aho gushingira ku ya 64 ivuga ku m
ROSATOM yatangije irushanwa ngarukamwaka ry’amashusho mu buryo bw’iya kure(online) kuri murandasi (internet) ryateguriwe urubyiruko rwa Afurika, ku nshuro ya 6, mu rwego rwo kurushaho kumurika inyungu mu bumenyi n’ikoranabuhanga, abazatsinda bazahabwa amahirwe yo gusura ibyiza bitatse Igihugu cy'Uburusiya nta kindi kiguzi basabwe.
Iri rushanwa, rifunguye ku banyeshuli n’urubyiruko ruri hagati y’imyaka 18 na 35, rikangurira urubyiruko kumenya ikoronabuhanga ry’utunyangingo-bumara (nuclear technologies) n’uburyo iryo koranabuhanga ryakoreshwa mu kugirira umumaro aho batuye.
Iri rushanwa ryatangiye kuba guhera mu mwaka wa 2015, ryagiye ryitabirwa n’amagana y’urubyiruko hirya no hino ku mugabane wa Afurika, rugendereye kumenya inyungu ziri mu tunyangingo-bumara, yewe bamwe muri urw
Kampani ikorera hafi ya KIE i Remera yitwa “ICT for All in All” yigisha Icyongereza gifasha buri muntu mu mwuga we muri “program” yiswe “English for Business and Leaders”, ku buryo byibura mu mezi ane uba ukivuga neza ndetse no kucyandika.
Uwayezu Théoneste, umuyobozi wa Kampani “ICT For All in All” yavuze ko batangiye bafasha abantu mu bintu bitandukanye nk’ikoranabuhanga ndetse no gukora ubushakashatsi, ariko baje gusanga hakunze kuba ikibazo cyo kutumva ururimi kugira ngo umuntu ashobore gusobanura ibyo azi, ari na cyo cyatumye batekereza uko bakwigisha abantu Icyongereza cyo kuvuga no kwandika.
Mu kwigisha Icyongereza mu ishuri higamo abantu batarenze 10 kugira ngo bashobore kubakurikirana neza aho mu mibyizi biga umunsi umwe naho mu mpera z’icyumweru bakiga ku wa Gatandatu n
Ishuri ryigisha iby’amahoteli n’ubukerarugendo n’amahoteli ryitwa “Kigali Excellent Tourism and Hospitality Academy (KETHA)” rifite umwihariko mu kuba rishakira umunyeshuri aho kwimenyereza umwuga (stage).
Habimana Alphonse, Umuyobozi wa “KETHA” akaba na ny’iri “Excellent Restaurant” iri i Nyamirambo imbere ya St André, aratangaza ko kwiyandikisha mu bashaka kwiga muri iri shuri ryigisha iby’amahoteli n’ubukerarugendo byatangiye.
Habimana avuga ko abashaka kwiyandikisha babasanga imbere ya St André ndetse no kuri Arete ku bantu bajya i Nyamata mu Bugesera.
Bimwe mu byo iri shuri rikora harimo: Kwigisha no gutoza abanyeshuri kugira ubumenyi mu byo kwihangira umurimo, gutoza no gukurikirana abanyeshuri babo mu gihe cyo kwimenyereza umwuga (internership) no gukorana n’abandi (par
Mu minsi ishize bamwe mu bakozi b’Ishuri Rikuru rya KIM iherereye i Kanombe ahitwa Cumi na kabiri banditse bakoresheje twitter bandikira Perezida wa Repubulika Paul Kagame ndetse na Minisitiri w’Intebe bagaragaza ko babayeho nabi nta mushahara babona mu mezi 8 ndetse nta n’ubwishingizi bishyurirwa.
Twitter y’abaakozi ba Kaminuza ya KIM ivuga ko bandikiye inzego zitandukanye zirimo ikigo gishinzwe abakozi n’umurimo ndetse na HEC n’izindi zitandukanye bazimenyesha ikibazo cyabo ariko ko nta gisubizo bahawe bityo bakaba bafite impungenge uko bazabaho muri ibi bihe byo kuguma mu rugo mu rwego rwo kwirinda Corona Virus badafite ikibatunga basaba Perezida ko yabatabara ikibazo cyabo kigakemuka.
Umwe mu barimu uhigisha utarashatse ko amazina ye atangazwa kubera impamvu z’umute
Minisitiri w’Intebe Eduard Ngirente avuga ko kugira ngo abana b’Abanyafurika bagere ku rwego rwo kwiga amashuri makuru bafite imitekerereze ishobora gusesengura ibibazo Afurika ifite, hakwiye kubanza gukemura ikibazo cyo kubafasha kumva no gukora ku bintu birimo imibare.
Ibi Minisitiri w’Intebe Ngirente yabivugiye mu muhango wo gutangiza inama ya 10 y’Impuzamakaminuza yo mu Burasirazuba bwa Afurika (IUCEA) irimo kubera i Kigali kuva kuri uyu wa 20-21 Kamena 2019.
Yagize ati “Tugomba gukora ku buryo abana barangiza amashuri abanza baba bafite ubumenyi bw’ibanze mu mibare naho abarangiza amashuri yisumbuye bakaba bazi bihagije imibare ibafasha mu buzima bwa buri munsi hatitawe ku mashami baba biga.”
Yakomeje agira ati “Tugomba gufata imibare nk’ubumenyi bufasha abanyeshuri bacu


text:
Nyabihu: Gucukura ibyobo ku misozi byarwanije isuri
Abahinga ku misozi miremire, imwe mu nzira abajya gusura ibirunga bacamo mu murenge wa Mukamira akarere ka Nyabihu, bavuga ko uburyo bwo gucukura ibyobo ku misozi byatumye ubutaka bwabo budatwara n’isuri cyangwa ngo amazi amanuke arengere imihanda.
Muri aka karere ka Nyabihu higanjemo imisozi, ndetse imwe akaba ariyo abakerarugendo banyuramo bajya gusura ibirunga, kuri iyo misozi abahinzi bakunze guhingaho ibirayi. Kuri ubu bagiye bacukuramo ibyobo bifata amazi kuko amazi yaturukaga hejuru y’iyo misozi yatwaraga ubutaka, ifumbire, igakateza isuri n’imyuzure mu mihanda.
Ubwo umunyamakuru wa The Bridge Magazine yaganiraga n’umujyanama w’ubuhinzi mu kagali ka Gasizi, umurenge wa Mukamira, Eric Nsengiyumva yaragize ati « Gufata amazi atura ku misozi byakemuye ikibazo cy’isuri yatwaraga ubutaka bwacu ndetse hakagendamo n’ifumbire, ayo mazi ubu ninayo tunifashisha dutera umuti tutagombye kuza tuyikoreye tuyavanye mu rugo ».
Eric arasobanura uko bacukura ibi byobo bifata aya mazi : «ducukura ibyobo tugashyiraho uruzitiro rw’ibyatsi n’ibiti akaba arirwo rufata amazi aturuka ku misozi, hagati y’icyobo n’ikindi dushyiramo intambwe ihagije ngo namanuka ikindi cyobo kiyafate kuko dusigamo umwobo muto amanukamo ku muvuduko muto adatwara ubutaka. Ndetse niyo yamanutsemo itaka riguma mubyatsi tukarifata tukarisubiza mu murima. Muri iryo taka iyo uteyemo ibirayi byera neza kuko riba ririmo ifumbire nziza ».
Ibi bikaba byarakemuye ikibazo cy’ubutaka bwagendaga burimo n’ifumbire, amazi bafashe muri ibyo byobo bakayifashisha batera umuti mu gihe mbere bayavanaga mu rugo. Ikindi gikomeye ngo nuko amazi atakimanuka ngo yuzure cyangwa arengere mu mihanda kuko mbere yuzuraga ntubone imihanda abantu bakagira ikibazo cyo kwambuka.
Eric akomeza agira ati « aho amazi yatwaye ubutaka wasanga nta musaruro uhari, harakushutse, ariko aho twatangiye gucukura ibi byobo amazi ntagitwara ubutaka n’ifumbire umusaruro wariyongereye, ubu bwatsi nzabwahira mbushyire amatungo ni inyungu kuko ubutaka bwacu buba bugumaho ntibugende ».
Mu bishanga biri munsi yiyi misozi hari ibiyaga byagiye bihavuka biturutse ku mazi yamanukaga ku misozi agatwara imirima n’amazu by’abaturage.


text:
Umusore yafashe icyemezo cyo gukora ubukwe nyuma yo kubwirwa na muganga ko asigaranye amasaha 48 akitaba Imana kubera canceri afite.
Mu ntangiriro z'impeshyi, Billy Burgoyne w'imyaka 35 y'amavuko yabonye amakuru mabi umuntu wese yakira: abaganga bamubwiye ko urugamba rwe rurerure yarwaye kanseri rugiye kurangira kuko yari afite igihe gito cyo kubaho.
Umukunzi we umaze igihe kinini Nikita Mahar ati: 'Yabwiwe ko asigaje amasaha agera kuri 48 yo kubaho'.
Burgoyne na Mahar bari bamaze hafi imyaka 17 ari couple. Nyuma yo kubonana, bahise bahitamo gushyingiranwa kumugaragaro.
'Twahoraga tuvuga ko tutazabikora, twahoraga tuvuga tuti: Kuki twangiza ikintu cyiza?' ibi bikaba byavuzwe na Mahar, ukomoka mu rugo rwe muri Ecum Secum, muri Leta zunze ubumwe za Amerika, uherereye mu masaha abiri mu burasirazuba bwa Halifax. 'Twimutse vuba vuba kugira ngo ubukwe bube.
Icyemezo cyo gushyingirwa cyashyizeho umuryango wabo wa Ecum Secum abuzz. Ikirere cyari gifite ishusho nziza ntakindi uretse izuba ryiza. Ubukwe bwahujwe no kwizihiza ubuzima bwa Billy abantu benshi baza kureba ubukwe ndetse banamusezeraho kuko yari ashigaje igihe gito maze agapfa.
Mahar yagize ati: 'Hari abantu benshi cyane bagaragaye mu bukwe bwacu.'
Billy na Nikita bashakanye habura iminsi ibiri agapfa. Ku ya 20 Nyakanga, Billy yapfiriye mu rugo rwe ,Billy yamaze ubuzima bwe bwose aba muri Ecum Secum. Yakundaga siporo, guhiga ndetse cyane cyane, kuroba. We na Nikita bombi bakoraga mu burobyi bwa lobster.
Source : https://yegob.rw/birababaje-umusore-ufite-cancer-yarongoye-asigaranye-amasaha-48-kugirango-apfe/


text:
Polypropilene PP granules itanga ibikoresho bya plastiki
Ibicuruzwa birambuye
Ibicuruzwa
INDEX
Guhindura polipropilene :
1.PP ihindura imiti
(1) Guhindura Copolymerisation
(2) Guhindura inyandiko
(3) Guhindura guhuza
2. PP guhindura umubiri
(1) Kuzuza impinduka
(2) Guhindura impinduka
(3) Guhindura byinshi
3. Guhindura mu mucyo
Gusaba
Polypropilene ikoreshwa cyane mugukora imyenda, ibiringiti nibindi bicuruzwa bya fibre, ibikoresho byubuvuzi, imodoka, amagare, ibice, imiyoboro itwara abantu, ibikoresho bya shimi, nibindi, kandi bikoreshwa no mubiribwa no gupakira ibiyobyabwenge.
AMABWIRIZA
Polypropilene, mu magambo ahinnye nka PP, ni ibara ridafite ibara, impumuro nziza, idafite uburozi, ibintu byoroshye.
.Ifite imiti irwanya imiti, irwanya ubushyuhe, iziterwa n’amashanyarazi, imashini zikoresha imbaraga nyinshi hamwe n’ibikoresho byiza byo guhangana n’imyenda myinshi, nibindi, bituma polypropilene ikoreshwa vuba mumashini, imodoka, ibikoresho bya elegitoronike, ubwubatsi, imyenda, gupakira kuva yatangira.Yateye imbere cyane kandi ikoreshwa mubice byinshi nkubuhinzi, amashyamba, uburobyi ninganda zibiribwa.
.Byongeye kandi, polypropilene ifite ibikorwa byiza byo guteranya no guhuza, kandi ifite umwanya munini wo gukoresha muri beto, imyenda, gupakira no guhinga, amashyamba nuburobyi.
UMUTUNGO
Polypropilene ifite ibintu byinshi byiza:
1. Ubucucike bugereranije ni buto, gusa 0.89-0.91, bumwe mubwoko bworoshye muri plastiki.
2. Ibikoresho byiza byubukanishi, usibye kurwanya ingaruka, indi mashini iruta polyethylene, imikorere myiza yo kubumba.
3. Hamwe nubushyuhe bwinshi, ubushyuhe bukomeza burashobora kugera kuri 110-120 ℃.
4. Ibikoresho byiza bya chimique, hafi yo kutakira amazi, nta reaction hamwe nimiti myinshi.
5. Imiterere yera, idafite uburozi.
6. Gukoresha amashanyarazi meza.
7. Gukorera mu mucyo ibicuruzwa bya polypropilene biruta iby'ibicuruzwa byinshi bya polyethylene.
Gupakira no kubika
50 / ingoma, 25kg / ingoma cyangwa igenwa ukurikije ibyifuzo byabakiriya.
Usibye ibi, ibicuruzwa byacu bikunzwe nifiberglass igenda, materi ya fiberglass, naibishashara.Imeri nibiba ngombwa.


text:
AMASOMO :
Pr 8, 22-31 ;
Ps 8 ;
Rm 5, 1-5 ;
Jn 16, 12-15.
Nyuma y’umunsi mukuru wa Pentekositi twahimbazaga ku cyumweru cyashize, uyu munsi Kiliziya ihimbaza umunsi mukuru w’Ubutatu Butagatifu, ni ukuvuga Imana Data, Imana Mwana, Imana Roho Mutagatifu.
Murabizi neza, iteka iyo dutangira isengesho, dutangiza ikimenyetso cy’umusaraba tugira tuti : “Ku izina ry’Imana Data, na Mwana, na Roho Mutagatifu”. Burya umusaraba ufitanye isano ikomeye n’Ubutatu butagatifu : ku musaraba tuhabonera Yezu (Mwana), wumvira se kugeza ku rupfu ku bera urukundo afitiye Muntu, kandi ibyo bikaba mu bumwe bwa Roho Mutagatifu.
Twese turabizi, Imana ari Urukundo. Burya gukunda bisaba gukingura amarembo ugasanga abandi. Ni koko umuntu umwe gusa udafite abandi yegera ntashobora gukunda. Ni yo mpamvu urukundo rusaba nibura imfuruka eshatu: Ukunda, Ukundwa n’Urwo rukundo cyangwa Umushyikirano ugenda utembera hagati yabo
abuse may require priority management specific to thethe time) Sometimes cialis.
. No mu Butatu butagatifu ni uko bimeze. Imana Data ikunda Mwana, noneho umushyikirano hagati yabo ukaba Roho mutagatifu.
Bakiristu bavandimwe, Imana ntiyashoboraga kwihererana urukundo rwayo. Niyo mpamvu yahisemo kurema Muntu mu ishusho yayo kugirango babane. Nibyo twumvise umuririmbyi wa Zaburi atangarira agira ati « Iyo nitegereje ijuru ryaremwe n’ibiganza byawe, nkareba ukwezi n’inyenyeri wahatendetse, ndibaza nti ‘Umuntu ni iki kugirango ube wamwibuka ? Mwene muntu ni iki kugirango ube wamwitaho ? » Ese tujya tubasha kubona urukundo rw’Imana ? Ese tujya dutangarira ibikorwa byayo ?
Nyamara umunyarwanda yarabivuze, ngo burya akenshi “ubuntu bubanje bupfa ubusa”
. Muntu ntiyatinze gucumura
. Kuberako urukundo rw’Imana ruhoraho iteka, yakomeje wa mugambi wo gukiza Muntu. Imana yigize umuntu, yemera kumanuka mu bushorishori bw’ijuru maze iza kubana na twe muri Yezu w’I Nazareti. Yezu ni we bwa Buhanga bw’Imana twumvise mu gitabo cy’Imigani. Yezu ni we Imana yongeye kuturemesha bundi bushya.
Yezu n’aho amariye gusubira mu ijuru kwa Se nk’uko twabihimazaga kuri Asensiyo, ntabwo yadusize nk’imfyubyi, ahubwo yadusezeranyije Roho mutagatifu ndetse aranamutwoherereza ngo akomeze atuyobore. Yohani umwanditsi w’Ivanjili yagize ati « Yezu agiye kuva kuri iyi si ngo asange Se, yabwiye abigishwa be ati ‘Ndacyafite byinshi nababwira, ariko ubu ntimwashobora kubyakira. Ariko Roho Nyir’ukuri uwo naza, azabayobora mu kuri kose kuko atazavuga yitumirije, ahubwo azavuga ibyo yumvise byose kandi akazabahanurira n’ibizaza ». Ese tujya dutega amatwi wa Roho mutagatifu twahawe igihe tubatizwa ? cyangwa twaramupfukiranye.
Bakiristu bavandimwe, kuri uyu munsi duhimbazaho Ubutatu butagatifu, turasabwa kurangwa n’urukundo nyarukundo nk’ururanga Imana mu Butatu butagatibu
. Urwo rukundo ntirwigera ruryarya bibaho. Uwo mushyikirano mutagatifu nabe ariwo uranga ingo zacu, uturange muri bagenzi bacu, uturange aho dutuye. Yezu tugiye guhabwa mukanya niwe wagaragaje urukundo rwa kivandimwe, rwatumye agera n’aho atwihaho ifunguro. Nitumusabe natwe aduhe urwo urukundo, maze ruganze mu mitima yacu, mu ngo zacu, mu gihugu cyacu, mu karere kacu, ku isi yose, ubu n’iteka ryose. Amen
Padiri Fidèle NSHIMIYIMANA
Umurezi mu Iseminari nto ya Cyangugu


text:
Ibikwereka ko ukabya kwihutisha urukundo
Ese birashoboka ko hari gihe umuntu yihutisha urukundo ? Igisubizo ni yego . Ni ngombwa ko umuntu wese uri mu rukundo yisuzuma akareba niba atari kwihutisha urukundo nyamara we yibwira ko ari mu nzira nziza.
Iyo utamenye niba urukundo urimo uri kurwihutisha bishobora gutuma wisenyera umubano ufitanye n’umukunzi wawe. Urukundo rwihutishijwe rushobora kuba intandaro yo gusenyuka rukarangira vuba nkuko rwihutishijwe.
Tugiye kurebera hamwe ibimenyetso 5 bikugaragariza ko uri kwihutisha urukundo urimo ,ko ndetse ukwiriye kugabanya umuvuduko kugira ngo utisenyera nk’uko urubuga Elcrema rwandika ku mibanire rubikugiraho inama.
1.Urukundo urimo uruha igihe cyawe cyose
Ikimenyetso cya mbere kigaragaza umuntu wihutisha urukundo ni uko aruha igihe kinini ,akirengagiza izindi nshingano. Gukunda ni byiza ariko ntibikuraho ko umwanya wawe wose uba ukwiriye kuwugenera urukundo. Niba ariko ubigenza, nicyo kimenyetso cya mbere kigaragaza ko wihutisha urukundo.
2.Ntuba ukibona umwanya wo gusabana n’inshuti zawe
Ikindi kizakugaragariza ko wihutisha urukundo birenze urugero bikeneweho ni uko utakibonera umwanya inshuti zawe. Yego n’ubwo aribwo uba ugitangira gukundana n’umukunzi wawe ndetse ushaka ko urukundo rugira imbaraga ariko kuburira umwanya inshuti zawe bigaragaza ko uri kurwihutisha cyane.
3.Kwandikira umukunzi wawe buri kanya kandi nawe ukumva yabikora uko
Iyo iteka uhora utekereza ku mukunzi wawe ni ikimenyetso cy’uko watwawe. Buri kanya uhora wandikira umukobwa cyangwa umusore mukundana ubutumwa bugufi, ubinyujije mu butumwa bugufi(message )haba kuri telefoni igendanwa cyangwa ku mbuga koranyambaga kandi ukumva ko na we yabigira uko. Uri kwihutisha urukundo rwanyu kandi bishobora kuzakuviramo ingaruka itari nziza. Umukunzi wawe ashobora kukurambirwa wowe uzi ko uri gukora ibintu byiza kuko utajya umuha umwanya wo kugukumbura ahubwo ukamuhozaho igitutu.
4.Urashaka ko umukunzi wawe ahura n’ababyeyi bawe bakamenyana
Kimwe mu bintu bishimisha mu rukundo ni ukwereka umukunzi wawe ababyeyi bawe,, byaba amahire bakamwishimira. Ariko iyo ntagihe muramarana ukaba ushaka ko ahura n’ababyeyi bawe ni ikimenyetso ko uri kwihutisha ibintu. Nturamenya icyerekezo cy’urukundo rwanyu ariko wumva umusore cyangwa umukobwa mukundana wamwereka ababyeyi bawe. Ese ko bijya bibaho abantu bagatandukana, uwo muzajya mukundana bigashyuha wese uzajya umujyana mu rugo iwanyu? Ese nibiba 2,3, ababyeyi bazakubona gute?Genza ibintu gake.
5.Urumva mwahita mukora ubukwe mukibanira akaramata
Urukundo iyo rugitangira buri wese aba yumva rumugurumanamo. Ikintu cya mbere uhita utekereza ni umunsi mwakoze ubukwe n’umukunzi wawe, mukibanira ubudatana nkuko bijya bibagendekera, mukabyara abana n’ibindi.
Kubitekeza ubwabyo si bibi. Ariko kwiyemeza gushinga urugo ni ikintu cyo kwitondera. Si ibintu upanga kuko ubona urukundo rwanyu rushyushye kandi mwese mubishyizemo imbaraga. Zirikana ko mutamaranye igihe kandi hari ibyo utaramumenyaho kuburyo wafata icyo cyemezo , maze ureke kwihutisha ibintu.
Biroroshye ko wagwa mu mutego wo kwihutisha urukundo . Ni byiza ko ugenza ibintu gahoro niba ushaka ko urukundo rwanyu ruzaramba.


text:
Leta yiyemeje guhagurukira abahindanya umwuga w’abagenagaciro bawiyitirira
Yabitangarije mu nama ihurije i Kigali abagenagaciro b’umwuga(IRPV) guhera ku wa kane, tariki ya 18 Mutarama 2018 izamara iminsi ibiri.
Musabyimana avuga ko abakora uyu mwuga bawiyitirira bakomeje gufatwa nk’abiba, akagira inama ababiyambaza kubireka kuko ngo igenagaciro ryabo nta gaciro rizagira imbere y’amategeko, ahubwo bazaba bariye abo barikoreye[babashutse].
Ubusanzwe abari muri uru rugaga bitwa ‘Abagenagaciro’ ni abantu bashinzwe guha agaciro imitungo itimukanwa (inzu n’amasambu), kugirango bene byo bakoreshe agaciro kabyo mu byemewe n’amategeko, nko guhabwa inguzanyo, kugurirwa n’ibindi nkuko bigaragara N°17/2010 ryo kuwa 12/05/2010 rigena imikorere y‟umwuga w‟igenagaciro ku mutungo utimukanwa mu Rwanda.
Yatanze ubu butumwa nyuma yuko hagaragajwe ikibazo cy’abakiyitira uyu mwuga, bagamije kuwuhesha isura mbni, imdonke muri bo harimo abiyita abakomisiyoneri. Umuturage wafashijwe n’uwiyita umugenagaciro nyuma akavumbura ko yamubeshye, ngo usanga atongera kugirira uyu mwuga n’abawukora icyizere, bituma abawukora bose bagaragara mu maso ye nk’abatekamutwe.
Abakora uyu mwuga bemewe n’amategeko abasaba guhaguruka bakagarura isura yawo, ati “Nta muntu wemerewe gukora igenagaciro atari mu rugaga. Uwaba abikora ibyo byaba ari ubujura, byaba ari ukwiba. Ndumva twese dufite inshingano zo kubirwanya, kuko iryo genagaciro rikozwe n’umuntu utari mu rugaga mu mategeko nta n’agaciro riba rifite, abantu bose babyumve ».
Ku ruhande rw’abakora uyu mwuga bemewe n’amategeko babona hari intambwe yamaze guterwa. Urugero batanga ni ibibazo by’akajagari byavugwagamo byagabanutse, kuva uru rugaga rwajyaho. Minani Mark umwe mu baganiriye n’itangazamakuru avuga ko hari abakiriho bakiyita abakomisiyoneri b’ababagenagaciro, akaba aburira abaturage kutabaha agaciro kuko ngo ntabo bagira.
Urugaga rw’abagenagaciro b’umwuga mu Rwanda rwatangiye mu mwaka wa 2010, kugeza ubu rukaba rubarizwamo abagenagaciro banditse 138, aba akaba aribo bemewe n’amategeko bakorera ku butaka bw’u Rwanda bafite n’ibibaranga, abadafite ibibaranga bakaba batagomba gukora aka kazi. Gusa ngo uru rugaga ruzakomeza kwagura amarembo rwakira abanyamuryango bashya.
Ukora uyu mwuga agomba kuba afite impamyabumenyi nibura y‟icyiciro cya kabiri cya kaminuza mu birebana n’igenagaciro ry’imitungo itimukanwa, ubwubatsi, ubutaka cyangwa cyangwa indi mpamyabushobozi igaragaza ubumenyi buhagije mu igenagaciro.


text:
IGICE CYA 44
Tugomba kugira incuti zikunda Imana
INCUTI zacu ni ba bantu dukunda kuganira na bo, kandi tukumva dushaka kuba aho bari igihe cyose. Icyakora, ni ngombwa ko izo ncuti zacu zaba ari incuti nziza. Ni iyihe ncuti iruta izindi zose dushobora kugira?— Yee, ni Yehova Imana.
Mbese, birashoboka koko ko twaba incuti z’Imana?— Bibiliya ivuga ko umugabo wabayeho kera cyane witwaga Aburahamu, yari “incuti y’Imana” (Yakobo 2:23). Waba uzi impamvu yari incuti y’Imana?— Bibiliya iduha igisubizo, ivuga ko ari ukubera ko Aburahamu yumviraga Imana. Aburahamu yarumviraga ndetse no mu gihe yabaga yasabwe gukora ibintu bigoye. Ku bw’ibyo, niba twifuza kuba incuti za Yehova, tugomba gukora ibimushimisha, mbega nk’uko Aburahamu n’Umwigisha Ukomeye babigenje.—Itangiriro 22:1-14; Yohana 8:28, 29; Abaheburayo 11:8, 17-19.
Yohana 15:14). Kubera ko ibintu byose Yesu yabwiraga abantu byabaga bivuye kuri Yehova, Yesu yashakaga kuvuga ko incuti ze ari abantu bakora ibyo Imana ibasaba. Koko rero, incuti za Yesu zose zakundaga Imana.Yesu yabwiye intumwa ze ati ‘muri incuti zanjye, nimukora ibyo mbategeka’ (
Mu ncuti magara z’Umwigisha Ukomeye, harimo n’intumwa ze. Ushobora kubona amashusho yazo ku ipaji ya 75 y’iki gitabo. Izo ntumwa ze zajyanaga na we ahantu hose kandi zikamufasha kubwiriza. Yesu yamaranaga igihe kirekire n’abo bagabo. Barasangiraga kandi bakavugana ibyerekeye Imana. Bakoranaga n’ibindi bintu byinshi. Icyakora, Yesu yari afite izindi ncuti nyinshi bamaranaga igihe bishimisha.
Bamwe mu bantu Yesu yakundaga gusura, ni umuryango w’abantu bari batuye mu mujyi muto witwa Betaniya, wari hirya y’umujyi munini wa Yerusalemu. Waba wibuka abo ari bo?— Abo ni Mariya, Marita na musaza wabo Lazaro. Yesu yitaga Lazaro incuti ye Yohana 11:1, 5, 11). Icyatumaga Yesu akunda abo bantu kandi akishimira kumarana na bo igihe, ni ukubera ko bakundaga Yehova kandi bakamukorera.(
Ibyo ntibivuga ko Yesu yangaga abantu batakoreraga Imana. Abo na bo Yesu yabagiriraga neza. Yewe, yaranabasuraga, bagasangira. Ibyo byatumaga bamwe bavuga ko Yesu ari “incuti y’abakoresha b’ikoro n’abanyabyaha” (Matayo 11:19). Icyakora, kuba Yesu yarajyaga gusura abantu nk’abo nta bwo byagaragazaga ko akunda imibereho yabo. Ahubwo yabasuraga ashaka kubabwira ibihereranye na Yehova. Yageragezaga kubafasha kureka imibereho yabo mibi kugira ngo bakorere Imana.
Hari igihe yasuye umuntu wo mu mujyi wa Yeriko. Yesu yari ahanyuze agiye i Yerusalemu. Akigera i Yeriko, yasanganiwe n’abantu benshi. Muri bo, harimo n’uwitwa Zakayo. Zakayo yifuzaga kureba Yesu, ariko akaba yari mugufi cyane ku buryo abantu bose bamukingirizaga. Ku bw’ibyo yarirutse, ajya kurira igiti cyari hafi y’umuhanda kugira ngo noneho aze kureba Yesu nahita.
Yesu ageze kuri icyo giti yarebye hejuru, nuko abwira Zakayo ati ‘ururuka vuba, kuko uyu munsi ndi burare iwawe.’ Zakayo yari umukire, ariko wakoraga ibintu bibi. Kuki Yesu yifuje kujyagusura umuntu nk’uwo?—
Nta bwo ari ukubera ko Yesu yari yishimiye imibereho mibi uwo mugabo yari afite. Ahubwo yagiye gusura Zakayo ashaka kumubwira ibyerekeye Imana. Yesu yari yabonye imbaraga Zakayo yari yakoresheje kugira ngo amurebe. Ku bw’ibyo, Yesu yabonaga ko Zakayo ashobora rwose kumutega amatwi. Yesu yari abonye uburyo bwiza bwo kumumenyesha icyo Imana ivuga ku mibereho abantu bagomba kugira.
None se, ukurikije iyo shusho, byaje kugenda bite?— Zakayo yishimiye inyigisho za Yesu. Yumvise ababajwe cyane no kuba yaribaga abantu. Yahise asezeranya Yesu ko azasubiza abantu amafaranga yabatse abahohotera. Zakayo yahise ahinduka umwigishwa wa Yesu. Icyo gihe ni bwo Yesu na Zakayo noneho babaye incuti.—Luka 19:1-10.
Mbese, niba twigana Umwigisha Ukomeye, tuzajya dusura abantu batari incuti zacu?— Yego rwose. Icyakora, ntituzajya tubasura ngo ni uko twishimira imibereho yabo. Nta nubwo tuzafatanya na bo mu bikorwa byabo bibi. Ahubwo tuzajya tubasura tugamije kubabwira ibyerekeye Imana.
Icyakora, incuti zacu magara ni ba bantu dukunda kumarana igihe. Kugira ngo abo bantu babe ari incuti nziza, ni uko Imana yaba ibakunda. Bamwe mu ncuti zacu bashobora no kuba batazi Yehova. Icyakora, niba bifuza kumumenya, dushobora kubafasha. Nibatangira gukunda Yehova nk’uko tumukunda, ni bwo noneho dushobora kuzabagira incuti zacu magara.
Hari ubundi buryo bushobora kudufasha kumenya niba umuntu uyu n’uyu ashobora kuba incuti nziza. Dushobora kugenzura ibintu akora. Mbese, yaba agirira nabi abandi hanyuma akisekera? Ibyo ni bibi, si byo se?— Mbese, igihe cyose aba afitanye ibibazo na bagenzi be? Bene uwo ntitwakwifuza kugirana na we ibibazo, si byo se?— Yaba se agirira abandi nabi ku bwende, hanyuma agatekereza ko ari umunyabwenge ngo ni uko abantu batamenye ko ari we wabikoze? Ariko se, n’iyo nta muntu waba yamufashe abikora, Imana ntiba yamubonye?— Mbese, utekereza ko abantu bakora ibintu nk’ibyo bashobora kutubera incuti nziza?—
Ngaho fata Bibiliya yawe, turebe uburyo igaragaza ukuntu incuti zacu zishobora kugira ingaruka ku mibereho yacu. Dusome mu 1 Abakorinto, igice cya 15, umurongo wa 33. Waba wahageze?— Hagira hati “ntimuyobe, kwifatanya n’ababi konona ingeso nziza.” Ubwo rero tugiye twifatanya n’abantu babi, natwe dushobora kuba abantu babi. Naho kwifatanya n’incuti nziza byo, bishobora kudufasha kugira imico myiza.
Ntitukigere na rimwe twibagirwa ko Yehova ari we ugomba kugira umwanya wa mbere mu mibereho yacu. Ntitwifuza ko ubucuti dufitanye na we bwazamo agatotsi, si byo se?— Ku bw’ibyo rero, tugomba kwitonda kugira ngo incuti zacu zose zibe ari abantu bakunda Imana gusa.
Dore indi mirongo igaragaza ko kugira incuti nziza bigira akamaro: Zaburi 119:115; Imigani 13:20; 2 Timoteyo 2:22 na 1 Yohana 2:15.